ALMA TSAPTER 33\nSi Zenos nagtukdo na an mga tawo dapat na magpangadye asin magsamba sa gabos na mga lugar, asin na an mga paghuhukom ipinagwaksi nin huli sa Ake--- Si Zenock nagtukdo na an pagkaherak ipinaggagawad nin huli sa Ake--- Si Moises ipinaglangkaw sa kaparangan na siring sa sarong tipo kan Ake nin Diyos.\nNgonian pagkatapos na si Alma nakapagtaram na kaining mga tataramon, sinda nagpaabot sa saiya na may kamawotan na makaaram kun sinda dapat na magtubod sa sarong Diyos, na tanganing saindang maguno ining prutas na saiyang pinagsasabi, o kun paano ninda dapat itanom an pisog, o an tataramon na saiyang pinagsasabi na, na saiyang pinagsabi na kaipuhang itanom sa saindang mga puso; o sa anong manera ninda dapat na poonan na ipag-ehersisyo an saindang pagtubod.\n2 Asin si Alma nagsabi sa sainda: Hilnga, kamo nakapagsabi na na kamo dae makakapagsamba sa saindong Diyos nin huli ta kamo pinag-apon paluwas sa saindong mga sinagoga. Pero hilnga, ako nagsasabi sa saindo, kun saindong pinaghuhuna-huna na kamo dae makakapagsamba sa Diyos, kamo napapasalang gayo, asin kamo dapat na maghanap sa mga kasuratan; kun kamo naghuhuna-huna na sinda nakapagtukdo na saindo kaini, kamo dae nakasabot sa mga ini.\n3 Kamo daw nakakagiromdom na saindo nang nabasa kun ano baya si Zenos, an propetang luma, na nakapagsabi manungod sa pagpangadye asin pagsamba?\n4 Nin huli ta siya nagsabi: Ika pano nin pagkaherak, O Diyos, nin huli ta saimong nadangog an sakuyang pangadyeon, maski ngani ako yaon kaidto sa may kaparangan; iyo, ika nanggad pano nin pagkaherak kan ako maagpangadye manungod sainda na sakuyang mga kaiwal, asin saindo sindang pinagpatunod pasiring sakuya.\n5 Iyo, O Diyos, asin ika nanggad pano nin pagkaherak sa sakuya kan ako magkurahaw sa saimo sa sakuyang patanuman; kan ako nagtangis sa saimo sa sakuyang pagpapangadye, asin ika nanggad nakadangog sakuya.\n6 Asin giraray, O Diyos, kan ako nagpasiring sa sakuyang harong ika nanggad nakadangog sakuya sa sakuyang pangadyeon.\n7 Asin kan ako naglaog sa sakuyang kuwarto, O Kagurangnan, asin nagpangadye sa saimo, ika nanggad nakadangog sakuya.\n8 Iyo, ika pano-pano nin pagkaherak sa saimong mga kaakian kan sinda nagtatangis sa saimo, na tanganing madangog mo sinda asin bako kan mga tawo, asin ika nanggad nagdadangog sainda.\n9 Iyo, O Diyos, ika nanggad maheherakon sa sakuya, asin nakadangog kan sakuyang mga pagkukurahaw sa tahaw kan saimong mga kongregasyon.\n10 Iyo, asin ika nakadangog man sakuya kan ako pinag-apon paluwas asin pinagtutuya-tuya kan sakuyang mga kaiwal; iyo, ika nanggad nadangog an sakuyang mga kinurahaw, asin naanggot sa sakuyang mga kaiwal, asin saimo nanggad sindang binisita sa saimong kaanggutan na may hidaling kapahamakan.\n11 Asin saimong nadangog ako nin huli kan sakuyang mga kasakitan asin kan sakuyang sinseridad; asin ini nin huli kan saimong Ake na ika nagin maheherakon sakuya, kun kaya ako magkukurahaw sa saimo sa gabos kong mga kasakitan, nin huli ta sa saimo ako nag-oogma; nin huli ta saimong ipinagharayo an saimong mga paghuhukom sa sakuya, nin huli kan saimong Ake.\n12 Asin ngonian si Alma nagsabi sa sainda: Kamo daw nagtutubod kaining mga kasuratan na pinagsurat nindang mga kaggurang?\n13 Hilnga, kun kamo maggigibo, kamo dapat na magtubod kun ano an pinagsasabi ni Zenoz; nin huli ta, hilnga siya nagsabi: Saimong ipinagharayo an saimong mga paghuhukom nin huli kan saimong Ake.\n14 Ngonian hilnga, sakuyang mga katugangan, ako maghahapot kun kamo baya nagbabasa nin mga kasuratan? Kun iyo, paano baya kamo daeng pagtubod sa Ake nin Diyos?\n15 Nin huli ta ini dae nasusurat na si Zenos sana an nagtaram kaining mga bagay, pero si Zenock man baya nagtaram kaining mga bagay---\n16 Nin huli ta hilnga, siya nagsabi: Ika nanggad anggot, O Kagurangnan, sa katawohang ini, nin huli ta sinda dae makaka-intende sa saimong mga pagkaherak na saimong ipinaggawad na sa sainda nin huli kan saimong Ake.\n17 Asin ngonian, sakuyang mga katugangan, saindong nahihiling an sarong ikaduwang propeta na kaggurang na iyo an nagsaksi kan Ake nin Diyos, asin nin huli ta an mga katawohan habong makasabot sa saiyang mga tataramon sinda pinaggapo siya hanggan magadan.\n18 Pero hilnga, bako lang ini gabos; bako lang ini sinda an nagparataram manungod sa Ake nin Diyos.\n19 Hilnga, siya pinagtaram ni Moises; iyo, asin hilnga sarong tipo an ipinaglangkaw sa kaparangan, na an siisay man an maghihiling kaini puwedeng mabubuhay. Asin kadakul an naghiriling asin nabuhay.\n20 Alagad kadikit an nakaka-intende sa kahulugan kaining mga bagay, asin ini nin huli sa katagasan kan saindang mga puso. Pero igwa nin kadakul na pinatagas talaga na tanganing sinda habong maghihiling, kun kaya sinda nagkaparara. Ngonian an rason kun tadaw ta habo nindang maghiling iyo na nin huli ta sinda habong maniwala na ini dae magbubulong sa sainda.\n21 O sakuyang mga katugangan, kun kamo mararahay sa paagi sana sa pagputitok kan saindong mga mata na tanganing kamo mararahay, kamo daw habong maghiling tulos-tulos, o saindo daw baya pagpapatagason an saindong mga puso sa daeng pagtutubod, asin magin hugakon, na tanganing kamo dae ipagputitok an saindong mga mata, na tanganing kamo mapapara?\n22 Kun iyo ini, an pagsakit mag-aabot sa saimo; pero kun bako, kaya ipaghiling mo sa palibot an saimong mga mata asin magpoon na magtubod sa Ake nin Diyos, na siya mapadigde sa pagtubos kan saiyang mga katawohan; asin ta siya magtitios asin magagadan sa pagbabayad-sala para sa saindang mga kasalanan; asin ta siya mabubuhay giraray gikan sa mga gadan, na tanganing darahon na mangyari an pagkabuhay-liwat, na tanganing an gabos na mga tawo magtitindog sa atubangan niya, na tanganing paghuhusgaran sa pinakahuri asin aldaw nin paghuhukom, na uyon sa saindang mga nakaginibohan.\n23 Asin ngonian, sakuyang mga katugangan, ako nagmamawot na kamo magtanom kaining tataramon sa saindong mga puso, asin habang ini nagpopoon na magdakula magin dapat na pangatamanan ini sa paagi kan saindong pagtubod. Asin hilnga, ini magigin sarong kahoy, na nagtatalubong magdadakula sa laog nindo sa daeng katapusang buhay. Asin sa pagkatapos lugod an Diyos maggagawad sa saindo na tanganing an saindong mga kagabatan puwedeng magigin magi-anon, sa paagi sa kaogmahan kan saiyang Ake. Asin magin an gabos na ini maggigibo nindo kun saindong pagmamawoton. Amen.\n# posted by Unknown @ 1/07/2006 07:17:00 PM\nALMA TSAPTER 32\nSi Alma nagparatukdo sa mga pobre na an mga kasakitan iyo an nagpakumbaba sainda--- An pagtubod iyo an sarong paglaom sa bagay na dae nahihiling alagad totoo--- Si Alma nagpatotoo na an mga anghel nagtutukdo sa mga kalalakehan, kababaehan, asin mga kaakian--- Si Alma ikinumpara an tataramon sa sarong pisog--- Ini dapat na ipagtanom asin pangatamanan--- Pagkatapos ini minatalubo na magin sarong kahoy kun saen an prutas nin daeng kasagkorang buhay makukua.\nAsin ini nangyaring naglipas na sinda nagralakaw, asin nagpoon na magbalangibog nin tataramon nin Diyos sa mga katawohan, nagraralaog pasiring sa saindang mga sinagoga, asin sa saindang mga kaharongan; iyo, asin sinda nagparabalangibog nin tataramon magin sa saindang mga katinampuhan.\n2 Asin ini nangyaring naglipas na pagkatapos nin grabeng pagtrabaho sa kairibahan ninda, sinda nagpoon na magkaigwa nin trayumpo sa kairibahan nin mga pobreng klase na mga katawohan; nin huli ta hilnga, sinda ipinagpahale paluwas kan mga sinagoga nin huli kan kaharaphapan kan saindang mga bado---\n3 Kun kaya sinda dae pinagtutugutan na maglaog pasiring sa saindang mga sinagoga na tanganing makapagsamba sa Diyos, bilang pinaghiling na maaati; kun kaya sinda mga pobre; iyo, sinda pinaghiling kan saindang mga katugangan bilang drosa; kun kaya sinda mga pobre sa mga bagay nin mundo; asin man sinda mga pobre sa puso.\n4 Nognian, habang si Alma nagtutukdo asin nagtataram sa mga katawohan sa ibabaw nin buro-bukid na an apud Onidah, igwang nag-arabot nin sarong dakulaon na numero nin tawo sa saiya, na iyo idto sinda na samuyang pinagsasabi, na iyo sinda na mga pobre an puso, nin huli kan saindang kadaehon sa mga bagay nin mundo.\n5 Asin sinda nagdurulok ki Alma; asin an saro na iyo an nangengenot sainda nagsabi saiya: Hilnga, ano baya an gigibohon kaining sakuyang mga katugangan, nin huli ta sinda kinakauyaman kan gabos na mga tawo nin huli kan saindang katiosan, iyo, asin mas lalo na kan samuyang mga kapadean; nin huli sainda kaming pinapagpahale paluwas sa samuyang mga sinagoga na samuyang pinaglapigotang gayo na itugdok sa paagi kan samuyang mga kamot; asin sainda kaming pinagpahale paluwas nin huli kan samuyang grabeng katiosan; asin kami mayo nang lugar na magsamba sa samuyang Diyos; asin hilnga, ano baya an samuyang gigibohon?\n6 Asin ngonian kan si Alma makadangog kaini, siya nag-ikot paatubang saiya, an saiyang lalawgon tulos-tulos naka-atubang saiya, asin saiyang nahihiling na may dakulang kaogmahan; nin huli ta saiyang napagmasdan na an saindang mga kasakitan iyo an tunay na nakapakumbaba sainda, asin na sinda yaon sa preparasyon na magdangog nin tataramon.\n7 Kun kaya siya dae na nagsabi pa sa ibang kadakul na tawo; alagad saiyang pinag-unat an saiyang kamot, asin nagkurahaw sa sainda na saiyang nahiling na tunay na gayong penitensiyado, asin nagsabi sa sainda:\n8 Nahihiling ko na kamo yaon sa kaluyahan nin puso; asin kun iyo ini nanggad, paladan kamo.\n9 Hilnga an saindong tugang na lalake nagsabi, Ano baya an samuyang gigibohon?--- nin huli baya ta kami pinagpahale paluwas sa samuyang mga sinagoga, na tanganing kami dae makakapagsamba sa samuyang Diyos.\n10 Hilnga ako nagsasabi sa saindo, pinaghuhuna nindo na kamo dae makakapagsamba sa Diyos kun bako ini sa laog kan saindong mga sinagoga lang?\n11 Asin sa kadagdagan pa, ako maghahapot, pinaghuhuna nindo na kamo bako lang magsasamba sa Diyos ninsarong beses sa sarong semana?\n12 Ako nagsasabi sa saindo, ini marahay na kamo pinagpapaluwas sa saindong mga sinagoga, na tanganing kamo magin mapagpakumbaba, asin na kamo makanuod nin kadunungan; nin huli ta ini kinakaipuhan na tanganing kamo dapat makanuod nin kadunungan; nin huli baya kaini na kamo pinagpaluwas, na tanganing kamo kinakauyaman kan saindong mga katugangan nin huli kan saindong grabeng katiosan, na tanganing kamo pinagdara sa sarong kababaan nin puso; nin huli ta kamo kinakaipong gayon na darahon na magin mapagpakumbaba.\n13 Asing ngonian, nin huli ta kamo napiritan na magpakumbaba paladan kamo; nin huli ta an sarong tawo minsan, kun siya napipiritan na magin magpakumbaba, naghahanap nin paagi nin pagsosolsol; asin ngonian may kaseguruhan, an siisay man na nagsosolsol makakanagbo nin pagkaherak; asin siya na nakasumpong nin pagkaherak asin nagpapakatatag hanggan sa katapusan iyo man sana an makakaligtas.\n14 Asin ngonian, habang ako nagsasabi sa saindo, na nin huli ta kamo napiritan na magpakumbaba kamo pinagbendisyunan, dae dae nin mahuna-huna na sinda mas paladan kun tunay na nagpakumbaba sa saindang mga sadire nin huli kan tataramon?\n15 Iyo, siya na tunay na nagpakumbaba sa saiyang sadire, asin nagsosolsol kan saiyang mga kasalanan, asin nagpakatatag hanggan sa katapusan, iyo man sana an magin mapalad--- iyo, mas grabe an kapaladan kesa sainda na napiritan sana na magin mapagpakumbaba nin huli kan saindang makuniot na katiosan.\n16 Kun kaya, paladan sinda na nagpakumbaba kan saindang mga sadire na dae pinagpirit na magin mapakumbaba; o baya sa ibang mga tataramon, paladan siya na nagtutubod na gayo sa tataramon nin Diyos, asin pinagbubunyagan na mayong kasumbikalan sa puso, iyo, na dae na ngani pinagdara na tanganing makaaram nin tataramon, o magin napiritan na tanganing makaaram, bago pa man sinda makakapagtubod.\n17 Iyo, igwa nin kadakul na nagsasabi: Kun ika makapagpapahiling sa samuya nin sarong tanda gikan sa langit; baka kami makakaaram na may sarong kaseguruhan; saka pa kami makakapagtubod.\n18 Ngonian ako mahapot, iyo daw ini an pagtubod? Hilnga, ako nagsasabi sa saindo, Dae; nin huli ta kun an sarong tawo nakakaaram na gayo nin sarong bagay siya mayong dahilan na magtubod, nin huli ta siya nakakaaram na kaini.\n19 Asin ngonian, gurano daw mas kagrabe an sumpa saiya na nakakaaram na sa kagustuhan nin Diyos asin ini dae ginigibo, kesa sa saiya na nagtutubod sana, o baya nakausang magtubod sana, asin nahulog pasiring sa kalapasan?\n20 Ngonian sa bagay na ini kamo an maghuhusga. Hilnga, ako nagsasabi sa saindo, na ini yaon sa sarong kamot magin siring ini yaon man sa balyo; asin ini mapapaduman sa lambang tawo na uyon sa saiyang gibo.\n21 Asin ngonian habang ako nagsasabi manungod sa pagtubod--- an pagtubod bako idtong igwa ka nin sarong perpektong kaaraman sa mga bagay; kun kaya kun ika igwa nin pagtubod ika naglalaom para sa mga bagay na dae nahihiling, alagad totoo.\n22 Asin ngonian, hilnga, ako nagsasabi sa saindo, asin ako maghihimo na kamo dapat na makakagiromdom, na an Diyos pano nin pagkaherak sa gabos na naniniwala sa saiyang pangaran; kun kaya siya nagmamawot na gayo, sa enot na lugar, na kamo dapat na maniwala, iyo, magin sa saiyang tataramon.\n23 Asin ngonian, saiyang ipinaghihiras an tataramon niya sa paagi kan mga anghel para sa mga tawo, iyo, bako lang s mga kalalakehan kundi sa mga kababaehan man. Ngonian bako lang ini gabos; an mga saradit na kaakian nagkaigwa nin mga tataramon na ipinagtao sa sainda sa kadakul na panahon, na iyo an nakapagparibong sa madudunong asin kan may pinag-adalan.\n24 Asin ngonian, sakuyang namumutan na mga katugangan, na habang kamo igwa nin pagmamawot na makaaram sakuya kun ano an saindong gigibohon nin huli ta kamo nasasakitan asin pinag-apon sa luwas--- ngonian ako dae nagmamawot na kamo dapat na maghuna na an boot kong ipasabot na maghusga kamo sana uyon sa bagay na totoo---\n25 Nin huli ta dae ko boot sabihon na kamo gabos pinagpiritan na magpakumbaba sa saindong mga sadire; nin huli ta ako katotoohan na nagtutubod na igwang nagkapira saindo na magpapakumbaba sa saindong mga sadire, tuguti sinda na mangyaring sa anuman na mga sirkumstansiya na yaon sainda.\n26 Ngonian, habang ako nagsasabi manungod sa pagtubod--- na bako ining sarong perpektong kaaraman--- maski na ngani kaini yaon sa sakuyang mga tataramon. Kamo dae nakakaaram kan saindang kaseguruhan sa enot pa, pasiring sa perpeksiyon, an anuman na mas pa kesa sa pagtubod iyo an sarong perpektong kaaraman.\n27 Pero hilnga, kun kamo magmumuklat asin pupukawon an saindong mga kaisipan, magin sa pag-eksperimento kan sakuyang mga tataramon, asin gumamit nin kadikit na pagtudo, iyo, magin kun kamo dae nagkaigwa nin pagmawot na magtubod, tuguti na ining kamawotan magtrabaho sa laog nindo, magin hanggan sa kamo magtubod sa sarong manera na kamo makapagtao nin lugar para sa sarong porsiyon kan sakuyang mga tataramon.\n28 Ngonian, satuyang ikumpara an tataramon sa sarong pisog. Ngonian, kun ika matao nin lugar, na tanganing an sarong pisog puwedeng maitanom sa saindong puso, hilnga, kun ini tunay na pisog, o sarong marhay na pisog, kun dae nindo ipag-apon ini paluwas sa paagi kan saindong daeng pagtubod, na kamo makikontrahan sa Espiritu nin Kagurangnan, hilnga, ini magpopoon na magtatalubo sa laog kan saindong mga daghan; asin sa saindong paghimate kaining pagtatalubong mga paghiro, kamo magpopoon na magtataram sa laog kan saindong mga sadire--- Ini kinakaipuhan gayong mangyari na ini sarong marhay na pisog, o na an tataramon marhay, nin huli ta ini nagpoon na magdakula sa sakuyang kalag; iyo, ini nagpopoon na magliwanag sa sakuyang pagka-intende, iyo, ini nagpopoon na magin manamiton sa sakuya.\n29 Ngonian hilnga, bako daw na iyo ini an nagpapadagdag sa saindong pagtubod? Ako nagsasabi sa saindo, Iyo; daeng pagkukulang na ini nagtalubo na magin sarong perpektong kaaraman.\n30 Pero hilnga, habang an pisog nagdadakula asin namumukadkad, asin nagpopoon na magtalubo, kaya kamo kaipuhang gayo na an pisog marhay; nin huli ta hilnga ini nagdadakula, asin namumukadkad, asin nagpopoon na magtalubo. Asin ngonian, hilnga, bako daw na ini an nagpapakusog kan saindong pagtubod? Iyo, ini makakapagpapakusog kan saindong pagtubod: nin huli ta kamo magsasabi ako nakakaaram na ini sarong marhay na pisog; nin huli ta hilnga ini namumukadkad asin nagpopoon na magtatalubo.\n31 Asin ngonian, hilnga, kamo daw nakakaseguro na ini saroang marhay na pisog? Ako nagsasabi sa saindo, Iyo; nin huli ta sa lambang pisog nagbubunga kan saiya man sanang sadireng kaagid.\n32 Kun kaya, kun an sarong pisog minatalubo ini marhay, pero kun ini dae nagtatalubo, hilnga ini bakong marhay, kun kaya ini ipinag-aapon paharayo.\n33 Asin ngonian, hilnga, nin huli ta kamo nagsubok na mag-eksperimento, asin pinagtanom an pisog, asin ini nagdadakula asin namumukadkad, asin nagpopoon na magtalubo, kamo kinakaipong gayo na makaaram na an pisog marahayon.\n34 Asin ngonian, hilnga, bako daw na an saindong kaaraman perpekto? Iyo, an saindong kaaraman perpekto kaining bagay, asin an saindong pagtubod daeng pagtalubo; asin ini nin huli ta kamo nakakaaram, nin huli ta kamo nakakaaram na an tataramon nagpapatalubo kan saindong mga kalag, asin kamo man nakakaaram na ini namumukadkad, na tanganing an saindong pagkasabot mahimong magpoon na magin tagapagpaliwanag, asin an saindong kaisipan mahimong magpoon na maglawig.\n35 O sa pagkatapos, bako daw na ini tunay? Ako nagsasabi sa saindo, Iyo, nin huli ta ini liwanag; asin an anuman na liwanag, marahayon, nin huli ta ini nagagamiaw, kun kaya kamo nakakaaram na gayo na ini marahayon; asin ngonian hilnga, pagkatapos nindong manamitan ining liwanag bako daw na an saindong kaaraman perpekto?\n36 Hilnga ako nagsasabi sa saindo, Dae; ni kaipo nindong ipagbalewala an saindong pagtubod, nin huli ta saindo sanang pinag-ehersisyo an saindong pagtubod na magtanom nin pisog na tanganing kamo puwedeng magsubok na mag-eksperimento na tanganing makaaram kun an pisog nanggad marahayon.\n37 Asin hilnga, habang an kahoy nagpopoon na magtatalubo, kamo magsasabi: Tugutan nyatong atamanon ini na may dakulang pag-iingat, na tanganing ini puwedeng magka-ugat, na tanganing ini puwedeng magtalubo na magdakula, asin magbunga nin prutas para satuya. Asin ngonian hilnga, kun saindo ining atamanon nin may sobrang pag-iingat ini nanggad magkaka-ugat, asin magtatalubong magdakula, asin mamunga nin prutas.\n38 Alagad kun saindong pababayaan an kahoy, asin dae nag-iisip para sa pag-aalaga kaini, hilnga ini dae nin anuman na magkaka-ugat, asin sa pag-abot kan init nin saldang asin tututungon ini, nin huli ta ini daeng ugat ini magluluyos, asin saiando ining pagbubunuton asin ini ipag-aapon.\n39 Ngonian, ini bako man nin huli ta an pisog bakong marahayon, ni ini nin huli kan prutas kaini bakong magigin kamawot-mawot; pero ini iyo nin huli kan saindong tanuman madagangon, asin kamo habong mangangataman kan kahoy, kun kaya kamo dae magkakaigwa nin prutas kaini.\n40 Asin kaya, kun dae nindo pinapangatamanan an tataramon, naglalaom na may mata nin pagtubod sa prutas kaini, kamo dae nanggad makakaguno nin prutas sa kahoy nin buhay.\n41 Alagad kun saindong pangangatamanan an tataramon, iyo, pinapangatamanan an kahoy na tanganing ini magpopoon na magtatalubo, sa paagi kan saindong pagtubod na may dakulang kaigotan, asin may pasensiya, naglalaom sa prutas kaini, ini magkaka-ugat; asin hilnga ini magigin sarong kayoy na mamumunga hanggan sa daeng katapusang buhay.\n42 Asin nin huli kan saindong kaigotan asin kan saindong pagtubod asin kan saindong pasensiya na may tataramon sa pagpangataman kaini, na tanganing ini magkaka-ugat sa laog nindo, hilnga, sa dae mahaloy kamo magguguno nin prutas kaini, na mas pa kapresyosa, na mahamison labaw pa sa gabos na mahahamis, asin na ini mapution labaw pa sa gabos na mapuputi, iyo, asin puro labaw pa sa gabos na puro; asin kamo magpipista sa prutas kaini magin hanggan sa kamo mapano, na tanganing kamo dae na magugutom, ni kamo mapapaha.\n43 Pagkatapos, sakuyang mga katugangan, kamo mag-aani kan mga pabuya kan saindong pagtubod, asin kan saindong kaigotan, asin pasensiya, asin halawig na pagtitios, naghahalat sa kahoy na mamunga nin prutas sa saindo.\n# posted by Unknown @ 1/07/2006 06:12:00 PM\nALMA TSAPTER 31\nSi Alma nagpamayo sa sarong misyon na tanganing bawion an mga Zoramita na nagtalikod sa katotoohan--- An mga Zoramita nagsikwal ki Cristo, naniwala sa sarong palsong konsepto nin pagpipili, asin an pagsamba na may nakatakda nang mga pangadyeon--- An mga misyonero napano nin Banal na Espiritu--- An saindang mga pagpapakasakit hinalon nin kaogmahan ki Cristo.\nNgonian ini nangyaring naglipas na pagkatapos nin kagadanan ni Korihor, si Alma na nakaresibe nin mga bareta na an mga Zoramita pinagpapalawigaw an mga dalan nin Kagurangnan, asin ta si Zoram, na iyo an saindang lider, iyo an nangengenotan sa mga puso nin mga katawohan na magduko sa mga bungog na mga diyos-diyusan, an saiyang puso giraray nagpoon na makulugan nin huli kan kadaendatahan nin mga katawohan.\n2 Nin huli ta ini iyo an nagkausa nin dakulang kamondoan ki Alma na maaraman an daendatahan sa pag-iriba kan saiyang mga katawohan; kun kaya an saiyang puso grabeng gayo an pagkamondo nin huli sa pagpalaen kan mga Zoramita sa mga Nephita.\n3 Ngonian an mga Zoramita nagkatiripon kan saindang mga sadire na magkasararo sa sarong kadagaan na saindang pinag-apud na Antionum, na yaon sa may sirangan nin kadagaan kan Zarahemla, na yaon sa may haraning parte sa may kasagkoran nin baybayon, na yaon sa may timog nin kadagaan kan Jershon, na iyo man an nagsasagkod sa may timog na parte nin kaparangan, na an kaparangan na ini pano-pano nin mga Lamanita.\n4 Ngonian an mga Nephita dakula an pagkatakot na an mga Zoramita puwedeng lumalaog sa sarong kasundoan sa mga Lamanita, asin na ini an magigin sarong paagi nin dakulang pagkawara sa parte kan mga Nephita.\n5 Asin ngonian, habang an pagbabalangibog nin tataramon nagkaigwa nin sarong dakulang pagkakataon na makapag-akay sa mga katawohan na gumibo nin bagay na husto--- iyo, ini nagkaigwa nin mas grabeng makapangyarihan na epekto sa mga isip nin mga katawohan kesa sa espada, o ano pa mang bagay, na nangyari na sa sainda--- kun kaya si Alma naka-isip na ini kapakinabangan na sinda dapat na subukon an birtud kan tataramon nin Diyos.\n6 Kun kaya saiyang piang-iba si Ammon, asin si Aaron, asin si Omner; asin si Himni an saiyang ipinawalat sa simbahan sa Zarahemla; pero an tulo iyo an pinag-iba niya, asin man si Amulek asin Zeezrom, na kaidto yaon sa Melek; asin saiya man pinag-iba an duwa niyang akeng lalake.\n7 Ngonian an pinakamatua kan saiyang akeng lalake an dae niya pinag-iba, asin an saiyang pangaran iyo si Helaman; alagad an pangaran ninda na saiyang pinag-iba iyo sinda Shiblon asin Corianton; asin iyo ini an mga pangaran ninda na nag-iriba saiya pasiring sa mga Zoramita, na tanganing magbalangibog sa sainda nin tataramon.\n8 Ngonian an mga Zoramita iyo an mga paratiwalag gikan sa mga Nephita; kun kaya sinda nagkaigwa nin tataramon nin Diyos na ipinagtukdo sa sainda.\n9 Pero sinda nagkahurulog pasiring sa darakulang mga kasuwailan, nin huli ta sinda habong mag-obserba na magsunod sa mga kasugoan nin Diyos, asin kan saiyang mga patakaran, na uyon sa ley ni Moises.\n10 Ni magustong mag-obserba na gumibo kan mga gigibohon sa simbahan, na magpadagos sa pagpapangadye asin paghahagad sa Diyos sa aro-aldaw, na tanganing sinda dae puwedeng makalaog pasiring sa tentasyon.\n11 Iyo, sa halipot na tataramon, saindang pinaglawigaw an mga dalan nin Kagurangnan sa grabe kadakul na mga pagkakataon; kun kaya, sa kadahilanang ini, si Alma asin an saiyang mga katugangan nagpasiring duman sa kadagaan na tanganing magbalangibog nin tataramon sa sainda.\n12 Ngonian, kan sinda nakaabot na sa kadagaan, hilnga, sa saindang kangangalasan nanagboan ninda na an mga Zoramita nagturugdok nin mga sinagoga, asin na sinda nagtitiripon-tipon kan saindang mga sadire na magkasararo sa sarong aldaw nin semana, na an aldaw na idto saindang pinag-apud na aldaw nin Kagurangnan; asin sinda nanggad nagsasamba susog sa sarong manera na si Alma asin an saiyang mga katugangan dae pa nakahiling;\n13 Nin huli ta sinda nagkaigwa nin sarong lugar na ipinagtugdok sa tahaw kan saindang sinagoga, sarong lugar para sa pagtitindog, na halangkaw sa kaibabawan nin payo; asin an itaas kaini makapagpalaog sana nin sarong persona.\n14 Kun kaya, an siisay man an nagmawot na magsamba kaipuhan na maglaog asin magtindog sa itaas kaini, asin ipag-unat an saiyang mga kamot pasiring sa kalangitan, asin magkukurahaw na may makusog na boses, na nagsasabi:\n15 Banal, banal na Diyos, kami nagtutubod na ika Diyos, asin kami nagtutubod na ika banal, asin na ika dating sarong espiritu, asin na ika nanggad sarong espiritu, asin na ikaw magigin sarong espiritu sagkod pa man.\n16 Banal na Diyos, kami nagtutubod na saimo kaming pinalaen sa samuyang mga katugangan; asin kami daeng pagtubod sa tradisyon kan samuyang mga katugangan, na ipinagpamana sainda sa paagi nin kaisipang pan-ake kan saindang mga ama; alagad kami nagtutubod na ika an nagpili samuya na magin saimong banal na kaakian; asin man saimong hinimo na ini mapabantog sa samuya na dae nanggad magkaigwa nin Cristo.\n17 Alagad iyo man sana kasuodma, ngonian, asin sagkod pa man; asin saimo kaming pinili na tanganing kami makakaligtas, habang an gabos na nakapalibot samuya iyo an mga pinili na magsapo nin saimong kaanggutan pababa pasiring sa impiyerno; nin huli kaiming kabanalan, O Diyos, kami nagpapasalamat saimo; asin kami man nagpapasalamat saimo na saimo kaming pinili, na tanganing kami dae puwedeng pangenotan paharayo susog sa kalokohang mga tradisyon kan samuyang mga katugangan, na iyo an nakapaggapos sainda pasiring sa sarong pagtubod ki Cristo, na iyo an nangengenot sa saindang mga puso na malagalag paharayo saimo na samuyang Diyos.\n18 Asin giraray kami nagpapasalamat, O Diyos, na kami sarong pinili asin sarong banal na katawohan. Amen.\n19 Ngonian ini nangyaring naglipas na pagkatapos na si Alma asin an saiyang mga katugangan asin an saiyang mga akeng lalake nakadangog kaining mga pangadyeon, sinda napagngalas na gayo na mayong kasukulan.\n20 Nin huli ta hilnga, an lambang tawo nanggad minapaduman asin nagdudulot paitaas kaining kaparehong mga pangadyeon.\n21 Ngonian an lugar pinag-apud ninda na Rameumpton, na kun interpretaron, iyo an banal na pagtindog.\n22 Ngonian, gikan kaining pagtindog sinda nanggad nagdudulot paitaas, an lambang tawo, sa kaparehong pangadyeon sa Diyos, pinapasalamatan an saindang Diyos na sinda pinagpili niya, asin na siya dae nagtugot na pangenotan sinda paharayo susog sa tradisyon kan saindang mga katugangan, asin na an saindang mga puso dae nahabon paharayo na magtubod sa mga bagay na paabuton pa sana, na sinda dae ngani nakakaaram kun ano.\n23 Ngonian, pagkatapos na an mga katawohan gabos nang nakapagdulot paitaas nin mga pasasalamat sa arog kaining manera, sinda nagbaralik sa saindang mga harong, na dae nagtataram pa manungod sa saindang Diyos hanggan sa sinda mag-asembliya kan saindang mga sadire na magkasararo giraray sa atubangan nin banal na pagtindog, na tanganing magdulot paitaas nin mga pasasalamat sa arog kan saindang manera.\n24 Ngonian kan si Alma nakamasid kaini an saiyang puso nakukulugan; nin huli ta saiyang nahiling na sinda sarong maririgsok asin sarong nalawigaw na mga katawohan; iyo, saiyang nahihiling na an saindang mga puso nakapamugtak sa bulawan, asin sa plata, asin sa gabos na manera nin magagayon na mga bagay.\n25 Iyo, asin saiya man napagmasdan na an saindang mga puso naipagpalangkaw pasiring sa grabeng paghahambog, sa saindang kapa-abaw-abawan.\n26 Asin siya nagpalangkaw kan saiyang boses pasiring sa kalangitan, asin nagkurahaw, na nagsasabi: O, gurano daw kalawig, O Kagurangnan, na ikaw magtutugot na an saimong mga surugoon mag-eerok digde sa ibaba na yaon sa laman, na tanganing mahiling ining grabeng karigsokan sa pag-iriba nin kaarakian nin mga tawo?\n27 Hilnga, O Diyos, sinda nagngangayo-ngayo sa saimo, alagad an saindang mga puso hinalon na kan saindang kapa-abaw-abawan. Hilnga, O Diyos, sinda nagngangayo-ngayo saimo kan saindang mga nguso, habang sinda mapagpalangkaw, magin hanggan sa kasobrahan, sa daeng kamugtakan na mga bagay nin mundo.\n28 Hilnga, O sakuyang Diyos, an saindang mga mamahalon na bado, asin an saindang mga kasingsingan, asin an saindang mga kapulserasan, asin an saindang mga ornamentong bulawan, asin an gabos nindang mamahalon na mga bagay na sinda ornamentadong nagugubingan; asin hilnga, an saindang mga puso na naipamugtak na sa mga ini, asin alagad sinda nagngangayo-ngayo sa saimo asin nagsasabi--- kami nagpapasalamat saimo, O Diyos, nin huli ta kami sarong pinling katawohan sa saimo, habang an iba mapapahamak.\n29 Iyo, asin sinda nagsasabi na ika mismo an naghimong maipabantog sa sainda na dae nanggad magkakaigwa nin Cristo.\n30 O Kagurangnang Diyos, gurano daw kahaloy na ika magtutugot sa arog kaining karumputan asin kapasaluiban na iyo an yaon kaining mga katawohan? O Kagurangnan, itao mo sakuya an kusog, na ako puwedeng makatagal sa sakuyang mga kaluyahan. Nin huli ta ako maluya, asin an arog kaining karumputan sa pag-iriba kaining mga katawohan iyo an nakapagpapakulog kan sakuyang kalag.\n31 O Kagurangnan, an sakuyang puso grabeng gayo an kamondoan; lingaon mo an sakuyang kalag ki Cristo. O Kagurangnan, igawad mo sakuya na ako magkaigwa nin kusog, na ako puwedeng magtios na may pagpasensiya kaining mga kasakitan na mag-aabot sa sakuya, nin huli sa kadaendatahan kaining mga katawohan.\n32 O Kagurangnan, lingaon mo an sakuyang kalag, asin tawan ao nin trayumpo, asin man an sakuyang mga pag-iribang mga trabahador na kairiba ko--- iyo, si Ammon, asin si Aaron, asin si Omner, asin man si Amulek asin Zeezrom, asin man an sakuyang akeng lalake--- iyo, magin sindga gabos saimong paglingaon, O Kagurangnan. Iyo, lingaon mo an saindang mga kalag ki Cristo.\n33 Itao mo sa sainda na tanganing sinda magkaigwa nin kusog, na saindang mapasan an saindang mga kasakitan na mag-aabot sa sainda nin huli sa mga kadaendatahan kaining mga katawohan.\n34 O Kagurangnan, igawad mo sainda na kami magkaigwa nin trayumpo sa pagdadara sainda giraray pabalik saimo sa paagi ki Cristo.\n35 Hilnga, O Kagurangnan, an saindang mga kalag mahalagahon, asin kadakul sainda na samuyang mga katugangan; kun kaya, itao mo samuya, O Kagurangnan, an kapangyarihan asin an kadunungan na tanganing samuyang madara an mga ini, an samuyang mga katugangan, giraray pasiring saimo.\n36 Ngonian ini nangyaring nagipas na kan si Alma nakapagtaram na kaining mga tataramon, na siya nagpalakpak kan saiyang mga kamot sa gabos ninda na pag-iriba niya. Asin hilnga, habang siya nagpapalakpak kan saiyang mga kamot sa sainda, sinda napano nin Banal na Espiritu.\n37 Asin pagkatapos kaiyan sinda nagralaen-laen na kan saindang mga sadire sa lambang saro, na mayong kaisipan para sa sadire kun ano an saindang pagkakanon, o kun ano an pag-iinumon, o kun ano an saindang paggugubingon.\n38 Asin an Kagurangnan iyo an nagtatao para sainda na tanganing sinda dae magkakagurutom, ni sinda magkakaparaha; iyo, asin Siya man nagtao sainda nin kusog, na tanganing sinda dae makakamate nin anuman na manera nin mga kasakitan, laen lang na ini pinaghalon na sa kaogmahan ki Cristo. Ngonian ini uyon sa pagpapangadye ni Alma; asin ini nin huli ta siya nagpangadye na may pagtubod.\n# posted by Unknown @ 1/07/2006 09:30:00 AM\nALMA TSAPTER 30\nSi Korihor, an anti-Cristo, pinagbasang-basang si Cristo, an pagbabayad-sala, asin an espiritu nin propesiya--- Siya nagtutukdo na mayong Diyos, mayong pagkahulog nin tawo, mayong kabayadan an kasalanan, asin mayong Cristo--- Si Alma nagpatotoo na si Cristo maabot asin an gabos na mga bagay nagpapatunay na igwa nin sarong Diyos--- Si Korihor naghagad nin senyal asin nagin pola--- An diyablo nagpahiling ki Korihor bilang sarong anghel asin tinukdoan siya kun ano an mga sasabihon--- Siya pinagturungtungan asin nagadan.\nHilnga, ngonian ini nangyaring naglipas na pagkatapos na an mga katawohan ni Ammon naipamugtak na sa kadagaan nin Jershon, iyo, asin man pagkatapos na an mga Lamanita napadulag na paluwas sa kadagaan, asin an saindang mga gadan pinagrulubong na kan mga katawohan nin kadagaan---\n2 Ngonian an saindang mga gadan dae mabilang nin huli sa kagulpihan kan saindang mga numero; ni an mga gadan na Nephita binilang--- pero ini nangyaring naglipas pagkatapos na saindang pinaglubong na an saindang mga gadan, asin man sa pagkatapos kan mga aldaw nin pag-aayuno, asin pagmumundo, asin pagpapangadye, (asin idto nangyari kan ika-desisais na taon kan pagpapamahala kan mga huwes sa mga katawohan nin Nephi) na nagpoon na magkaigwa nin katuninongan sa kabilugan kan gabos na kadagaan.\n3 Iyo, asin an mga katawohan nag-obserba na pagsunudon an mga kasugoan nin Kagurangnan; asin sinda nagin estriktong gayo sa pag-utob kan mga ordinansa nin Diyos, na uyon sa ley ni Moises; nin huli ta sinda pinagtukdoan na magsunod sa ley ni Moises hanggan sa ini mangyaring mautob.\n4 Asin kaya an mga katawohan dae nagkaigwa nin kariribokan sa kabilugan nin ika-desisais na taon nin pagpapamahala kan mga huwes sa mga katawohan nin Nephi.\n5 Asin ini nangyaring naglipas na sa pagpoon kan ikaw desisiyeteng taon nin pagpapamahala kan mga huwes, nagkaigwa nin padagos na katuninongan.\n6 Pero ini nangyaring naglipas na sa pinakahuring parte kan ika-desisiyeteng taon, igwa nin sarong tawo na nag-abot sa kadagaan nin Zarahemla, asin siya iyo an Anti-Cristo, nin huli ta siya nagpoon na magbalangibog sa mga katawohan kontra sa mga propesiya na ipinagtararam kan mga propeta, manungod sa pag-abot ni Cristo.\n7 Ngonian mayo nin sarong ley na nagbabawal sa sarong paniniwala nin tawo; nin huli ta ini estriktong kontra sa mga kasugoan nin Diyos na magkaigwa nin sarong ley na magdadara sa mga tawo pasiring sa bakong pantay na mga kamugtakan.\n8 Nin huli ta kaya nagsabi an kasuratan: Magpili kamo ngonian na aldaw, kun kiisay kamo gustong magsirbe.\n9 Ngonian kun an sarong tawo nagmamawot na magsirbe sa Diyos, ini iyo an saiyang pribilihiyo; o kun baya, kun siya nagtutubod sa Diyos ini iyo an saiyang pribilihiyo na magsirbe saiya; pero kun siya daeng paniniwala sa saiya mayong ley na magpapadusa saiya.\n10 Pero kun siya manggagadan siya padudusahan nin kagadanan; asin kun siya mananalakat siya man padudusahan; asin kun siya manhabon siya man padudusahan; asin kun siya nakagibo nin adulteryo siya man padudusahan; iyo, nin huli kan gabos na ining kadaendatahan sinda pinagpapadusahan.\n11 Nin huli ta igwa nin sarong ley na an mga tawo dapat na paghukuman na uyon sa saiyang mga krimen. Daeng pagkukulang, mayong ley kontra sa pagtubod nin sarong tawo; kun kaya, an sarong tawo pinagpapadusahan sana nin huli kan mga krimen na saiyang nakaginibohan; kun kaya an gabos na mga tawo may pantay na kamugtakan.\n12 Asin ining Anti-Cristo, na an pangaran iyo si Korihor, (asin an ley mayong kakusganan sa saiya) nagpoon na magbalangibog sa mga katawohan na dae magkakaigwa nin Cristo. Asin sa arog kaining manera siya nagbabalangibog na nagsasabi:\n13 O kamo na nagkagapos sa irarom nin sarong kalokohan asin sarong daeng kamugtakan na paglaom, tadaw ta pinapagabatan nindo an saindong mga sadire nin arog kaining kalokohang mga bagay? Tadaw ta kamo naghahanap nin sarong Cristo? Nin huli ta mayong tawo an nakakaaram nin anuman na bagay na paabuton pa sana.\n14 Hilnga, ining mga bagay na saindang pinag-aapud na mga propesiya, na saindong pinagsasabi na ipinagpasa-pasa sa paagi nin banal na mga propeta, hilnga, sinda mga kalokohang mga tradisyon kan saindong mga ama.\n15 Paano daw nindo maaaraman an saindang katotoohan? Hilnga, kamo dae makakaaram nin mga bagay na dae nindo nahihiling; kun kaya kamo dae makakaaram na magkakaigwa nin sarong Cristo.\n16 Kamo naghiling na naglalaom asin nagsasabi na kamo makakahiling nin sarong kapatawaran kan saindong mga kasalanan. Pero hilnga, ini sarong epekto nin sarong napupurisaw na kaisipan; asin ining karibongan kan saindong mga isip nangyari nin huli kan mga tradisyon nin saindong mga ama, na iyo an nagdadara saindo paharayo pasiring sa sarong paniniwala kan mga bagay na bako man dapat.\n17 Asin kadakul pang gayong mga bagay na saiyang sinabi sa sainda, nagsasabe sainda na dae puwedeng magkakaigwa nin sarong pagbabayad-sala na gigibohon para sa mga kasalanan nin mga tawo, pero an lambang tawo namumuhay sa buhay na ini na uyon sa pagmamaneho kan pinaglalang; kun kaya an lambang tawo mina-asenso na uyon sa saiyang kahenyuhan, asin ta an lambang tawo nadadaog na uyon sa saiyang kusog; asin an anuman na ginigibo nin sarong tawo bakong krimen.\n18 Asin kaya siya nagbabalangibog sa sainda, pinagpapangenotan na mairayo an mga puso nin kadaklan, na nagkakausa sainda na magpapalangkaw kan saindang mga payo sa saindang kadaendatahan, iyo, pinagpapangenotan na mairayo an kadakul na mga babae, asin man kalalakihan, na gumibo nin mga karumputan--- sinasabi sainda na kun an sarong tawo gadan na, iyo na an katapusan niya.\n19 Ngonian an tawong ini nagpasiring man sa kadagaan nin Jershon, na tanganing ipagbalangibog an mga bagay na ini sa kairibahan kan mga katawohan ni Ammon, na kaidto nagin mga katawohan kan mga Lamanita.\n20 Pero hilnga sinda mas madunong pa kesa sa kadakul na mga Nephita; nin huli ta sainda siyang dinakop, asin ginarapos siya, asin pinagdara siya sa atubangan ni Ammon, na sarong halangkaw na pade kaining mga katawohan.\n21 Asin ini nangyaring naglipas na siya nagkausa na siya dapat na darahon paluwas nin kadagaan. Asin siya nagpasiring sa kadagaan nin Gideon, asin nagpoon na magbalangibog man sa sainda; asin digde dae siyang gayo nagin matrayumpo, nin huli ta siya dinarakop asin ginarapos asin dinara sa atubangan nin halangkaw na pade, asin man sa pinakapamayong huwes nin kadagaan.\n22 Asin ini nangyaring naglipas na an halangkaw na pade nagsabi sa saiya: Tadaw baya ta ika nagparalibot sa paglalawgaw kan mga dalan nin Kagurangnan? Tadaw baya ta ikaw nagtutukdo kaining mga katawohan na dae magkakaigwa nin Cristo, na tanganing risgohon an saindang mga pag-oorogma? Tadaw baya ta ikaw nagtataram nin kontra sa gabos na mga propesiya kan banal na mga propeta?\n23 Ngonian an halangkaw na pade may pangaran na Giddonah. Asin si Korihor nagsabi sa saiya: Nin huli ta ako dae nagtutukdo kan mga kalokohang tradisyon nin saindong mga ama, asin nin huli ta ako dae nagtutukdo kaining mga katawohan na igapos an saindang mga sadire sa irarom nin kalokohan na mga ordinansa asin mga paggigibo na ipinagtaong pamana kan suanoy na mga kapadean, na tanganing magkaramkam nin kapangyarihan asin awtoridad na mangingibabaw sainda, na tanganing sinda yaon sana sa pagin-ignorante, na sinda puwedeng dae magpalangkaw kan saindang mga payo, pero dadarahon pababa na uyon sa saimong mga tataramon.\n24 Ika nagsasabi na ining mga katawohan sarong libreng mga katawohan. Hilnga, ako nagsasabi na sinda yaon sa pagka-uripon. Ika nagsasabi na ining suanoy na mga propesiya totoo. Hilnga, ako nagsasabi na ikaw mismo dae nakakaaram na an mga ini totoo.\n25 Ika nagsasabi na ining mga katawohan sarong nagkasala asin sarong nahulog na mga katawohan, nin huli kan kalapasan nin sarong magurang. Hilnga, ako nagsasabi na an sarong ake bakong nagkasala nin huli kaining mga magurang.\n26 Asin ika man nagsasabi na si Cristo maabot. Pero hilnga, ako nagsasabi na ika dae nakakaaram na magkakaigwa nin sarong Cristo. Asin ikaw nagsasabi man na siya gagadanon nin huli kan mga kasalanan nin mundo---\n27 Asin kaya ikaw nangengenotan na iharayo ining mga katawohan susog sa kalokohang mga tradisyon nin saindong mga ama, asin uyon sa saimong sadireng mga kawamotan; asin saimo sindang pinupugulan pababa, na arog baga na ini yaon sa pagka-uripon, na ikaw puwedeng magpabundat kan saindong mga sadire kan mga pinagpagalan kan saindong mga kamot, na sinda dae makapaghiling paitaas na may kaisogan, asin na sinda dae magtatamasa kan saindang mga karapatan asin mga pribilihiyo.\n28 Iyo, sinda dae naggibong magamit an saindang mga pagsadire na baka na saindang mapakulgan boot an saindang mga kapadean, na iyo an naggibong pagpagabat sainda na uyon sa saindang mga kamawotan, asin nagdara sainda na maniwala, sa paagi kan saindang mga tradisyon asin kan saindang mga pangiturugan asin kan saindang mga kagustuhan asin kan saindang mga bisyon asin kan saindang sagin-sagin na mga misteryo, na sinda dapat, kun sinda dae naggibo na uyon sa saindang mga tataramon, makapagpakulog bot kan iba na bakong bantog na nilalang, na saindang pinagsasabi na iyo an Diyos--- sarong nilalang na dae pa lamang nahiling o namidbidan, na iyo an bako na maski noarin dae magigin iyo.\n29 Ngonian kan an mga halangkaw na pade asin an pamayong huwes nahiling an katagasan kan saiyang puso, iyo, kan saindang mahiling na siya nagbabasang-basang na magin kontra sa Diyos, sinda habong humimong magsimbag nin anuman sa saiyang mga tataramon; pero sinda nagkausa na siya dapat na gapuson; asin sainda siyang ipinagtao pasiring sa mga kamot kan mga opisyal, asin ipinadara siya pasiring sa kadagaan nin Zarahemla, na tanganing siya puwedeng madara sa atubangan ni Alma, asin an pamayong huwes iyo an gobernador sa bilog na kadagaan.\n30 Asin ini nangyaring naglipas na kan siya pinagdara sa atubangan ni Alma asin sa pamayong huwes, siya nanggad naghimo sa kaparehong manera na arog kan saiyang ginibo sa kadagaan nin Gideon; iyo, siya naggigo nin kabasangan.\n31 Asin siya nagtindog na may dakulang kalangkawan na mga tataramon sa atubangan ni Alma, asin nagtuya-tuya laban sa mga kapadean asin mga paratukdo, inaakusaran sinda na pinagdadara paharayo an mga katawohan sa mga kalokohang tradisyon kan saindang mga ama, para lamang sa pagpakabasog gikan sa mga kapagalan nin mga katawohan.\n32 Ngonian si Alma nagsabi sa saiya: Ika mismo nakakaaram na dae kami nagpapakabasog kan samuyang mga sadire gikan sa mga kapagalan kaining mga katawohan; nin huli ta hilnga ako nagtatrabaho magin magpoon pa kan pagpoon nin pagpapamahala nin mga huwes hanggan ngonian, na gamit an sadireng mga kamot para sa sakuyang suporta, na maski na ngani ako nagbibiyahe nin kadakul na beses sa palibot kaining kadagaan na tanganing ideklara an tataramon nin Diyos sa sakuyang mga katawohan.\n33 Asin maski na ngani sa kadakul na pagpapagal na sakuyang pinaggibo sa laog nin simbahan, ako dae lamang nakaresibe nin grabe nin sarong senine para sa sakuyang kapagalan; ni sa kiisay na sakuyang mga katugangan, laen lang idtong itinao sa tukawan nin paghuhukom; asin pagkatapos kami nakaresibe lamang idtong uyon sa ley para sa samuyang panahon.\n34 Asin ngonian, kun kami dae magresibe nin anuman na bagay para sa samuyang pagpapagal sa simbahan, ano man baya an kapakinabangan samuya na tanganing magtrabaho sa laog kan simbahan kundi an pagdeklara nin katotoohan, na bayga kami magkakaigwa nin mga kaogmahan sa kaogmahan kan samuyang mga katugangan?\n35 Pagkatapos ngonian tadaw ta nagsasabi ka na kami nagparabalangibog sa mga katawohang ini na tanganing kami mahinggianan, na kun baya ika, sa saimong saidre mismo, nakakaaram na gayo na kami dae nakakaresibe nin ganada? Asin ngonian, nagtutubod kang gayo na kami an nandadaya kaining mga katawohan, na iyo an nagkausa nin kaogmahang gayo sa saindang mga puso?\n36 Asin si Korihor nagsimba saiya, Iyo.\n37 Asin pagkatapos si Alma nagsabi sa saiya: Nagtutubod ka daw nin gayo na igwa nin sarong Diyos?\n38 Asin siya nagsimbag, Dae.\n39 Ngonian si Alma nagsabi sa saiya: Magsumbikal ka man giraray na igwa nin sarong Diyos, asin man magsikwal ki Cristo? Nin huli ta hilnga, ako nagsasabi sa saimo, ako nakakaaram na igwa nin sarong Diyos, asin man na si Cristo maabot.\n40 Asin ngonian ano bayang ebidensiya na igwa ka na mayong Diyos, o na si Cristo dae maabot? Ako nagsasabi sa saimo na mayo ka, laen lang na ini saimo sanang tataramon.\n41 Pero hilnga, ako igwa nin gabos na mga bagay bilang sarong patotoo na an mga bagay na ini katotohanan; asin ikaw man igwa nin gabos na mga bagay bilang sarong patotoo sa saimo na an mg aini katotoohan; asin ikaw magsisikwal kan mga ini?\n42 Hilnga, ako nakakaaram na ikaw nagtutubod na gayo, pero ika nasasaniban nin sarong nagpuputik na espiritu, asin saimong pinabayaan an Espiritu nin Diyos na tanganing ini mayong kamumugtakan sa sadire mo; alagad an diyablo igwa nin kapangyarihan na mangingibabaw saimo, asin siya an nagdadara sa saimo sa paglibot, naggigibo nin mga kagamitan na tanganing saiyang madedestroso an mga kaakian nin Diyos.\n43 Asin ngonian si Korihor nagsabi ki Alma: Kun ika makapaghiling sakuya nin sarong tanda, na tanganing ako puwedeng makumbinse na igwa nin sarong Diyos, iyo, ipagpahiling mo sakuya na siya may kapangyarihan, asin pagkatapos ako mangyaring makukumbinse kan katotoohan kan saimong mga tataramon.\n44 Alagad si Alma nagsabi sa saiya: Ika nagkaigwa nang gayo nin mga senyales; saimo pang tetentaran an saimong Diyos? Ta ika nagsasabi, magpahiling sa saimo nin sarong tanda, na ika ngani igwa nin patotoo kan bilog kaini na saimong mga katugangan, asin man kan gabos na banal na mga propeta? An mga kasuratan nakalatag na sa atubangan mo, iyo, asin an gabos na mga bagay nagpapatunay na igwa nin sarong Diyos; iyo, magin an kinaban, asin an gabos na mga bagay na yaraon sa lalawgon kaini, iyo, asin an paghiro kaini, iyo, asin man an gabos na mga planeta na naghihiro sa saindang regular na porma naggibong magtestigo na igwa nin sarong Supremong Kaglalang.\n45 Asin alagad ika naglakaw sa paglibot, pinagdadaya an mga puso kaining mga katawohan, nagtetestimonya sa sainda na mayong Diyos? Asin alagad ika mismo magsisikwal laban sa gabos na ining mga testigo? Asin siya nagsabi: Iyo, ako magsisikwal, laen lang kun ika makapagpahiling sakuya nin sarong tanda.\n46 Asin ngonian ini nangyaring naglipas na si Alma nagsabi sa saiya: Hilnga, ako nakukulgan nin huli kan katagasan nin saimong puso, iyo, na ikaw giraray makipagkontrahan sa espiritu nin katotoohan, na tanganing an saimong kalag puwedeng madestroso.\n47 Pero hilnga, ini marhay na an saimong kalag dapat na mawara kesa na ika an magigin paagi na pagdarahon an kadakul na mga kalag pababa sa kapahamakan, sa paagi kan saimong pagpuputik asin sa paagi kan saimong pambobolang mga tataramon; kun kaya kun saimong ipagsikwal giraray, hilnga an Diyos maghahampak saimo, na tanganing ika magin pola, na tanganing ika dae na makapagbukaw pa kan saimong nguso, na tanganing ika dae na makapagdaya pa kaining mga katawohan.\n48 Ngonian si Korihor nagsabi sa saiya: Ako dae nagsisikwal sa pagkakaigwa nin sarong Diyos, pero ako dae naniniwala na igwa nin sarong Diyos; asin ako nagsasabi man, na ika dae nakakaaram na igwa nin sarong Diyos; asin laen lang kun ika makapagpapahiling sakuya nin sarong tanda, ako dae maniniwala.\n49 Ngonian si Alma nagsabi sa saiya: Iyo ini ako magtatao sa saimo para magin sarong tanda, na ika hahampakon na magin pola, na uyon sa sakuyang mga tataramon; asin ako nagsasabi, na sa pangaran nin Diyos, ika hahampakon na magin pola, na tanganing ika dae na makapagtaram pa.\n50 Ngonian kan si Alma makapagsabi na kaining mga tataramon, si Korihor hinampak na magin pola, na siya dae makapagtaram na, uyon sa mga tataramon ni Alma.\n51 Asin ngonian kan an pamayong huwes nahiling ini, saiyang ginamit an kamot niya asin nagsurat ki Korihor, na nagsasabi: Kumbinsido ka na sa kapangyarihan nin Diyos? Sa paagi niya ika nagmawot na si Alma makapagpahiling kan saiyang tanda? Makapaghuna ka daw na siya makapagpasakit sa iba man, na tanganing maipahiling saimo nin sarong tanda; asin ngonian makapagkontra ka pa daw nin iba?\n52 Asi si Korihor ginamit an saiyang kamot asin nagsurat, na nagsasabi: Ako nakakaaram na ako pola, nin huli ta ako dae na makakapagtaram; asin ako nakakaaram na mayo nang iba kundi bakong sa kapangyarihan nin Diyos na madara ini sa atubangan ko; iyo, asin ako pirmeng nakakaaram na igwa nin sarong Diyos.\n53 Pero hilnga, an diyablo an nagdaya sakuya; nin huli ta siya nagpahiling sa sakuya sa porma nin sarong anghel, asin nagsabi sa sakuya: Lakaw asin bawia ining mga katawohan, nin huli ta sinda gabos nagkaralawigaw sa pagsunod nin sarong dae nabibistong Diyos. Asin siya nagsabi sa sakuya: Mayong Diyos; iyo, asin siya an nagtukdo sakuya kaidtong sakuyang ipinagsabi na. Asin ako nakapagtukdo kan saiyang mga tataramon; asin ako nakapagtukdo kan mga ini nin huli ta an mga ini marahay-rahay sa karnal na isip; asin ako nakapagtukdo kan mga ini, magin hanggan sa ako nagkaigwa nin gulping trayumpo, na grabeng gayo sa pagtubod ko na sinda katotoohan; asin nin huli kaining dahilan ako nanindugan sa katotoohan, magin hanggan sa sakuyang nadara ining dakulang sumpa sa sakuya.\n54 Ngonian kan saiyang naisabi ini, siya nakiolay na si Alma magpangadye sa Diyos, na tanganing an sumpa puwedeng mawara gikan saiya.\n55 Pero si Alma nagsabi sa saiya: Kun ining sumpa dapat na haleon gikan saimo ika puwede man giraray na makapagdara paharayo kan mga puso kaining mga katawohan; kun kaya, ini mapapasaimo magin hanggan sa an Kagurangnan magusto pa.\n56 Asin ini nangyaring naglipas na an sumpa dae nanggad hinale ki Korihor; pero siya pinagpahale, asin nagpaduman sa palibot gikan sa harong pasiring sa sarong harong na nagpapalimos para sa saiyang kakanon.\n57 Ngonian an pagkaaram na kun ano an nangyari ki Korihor tulos na ipinagpabantog sa kabilugan nin gabos na kadagaan; iyo, an proklamasyon ipinadara sa paagi kan pamayong huwes pasiring sa gabos na mga katawohan nin kadagaan, nagpapahayag sa sainda na nakapagtubod sa mga tataramon ni Korihor na sinda kaipuhang gayo na hidaling magsosolsol, na baka kaparehong kahukuman an mag-abot sa sainda.\n58 Asin ini nangyaring naglipas na sinda gabos nakumbinse sa kadaendatahan ni Korihor; kun kaya sinda gabos nagkabarag-o giraray para sa Kagurangnan; asin ini an nakapagpa-untok sa pandadaya na susog sa manera ni Korihor. Asin si Korihor naglakaw sa palibot gikan sa sarong harong pasiring sa sarong harong, nagpapakilimos nin kakanon para sa saiyang suporta.\n59 Asin ini nangyaring naglipas na habang siya nagpaparapakilimos sa mga katawohan, iyo, sa pag-iriba nin sarong katawohan na naglaen kan saindang mga sadire sa mga Nephita asin pinag-apud an saindang mga sadire na mga Zoramita, bilang pinapamayuhan ni sarong tawo na an pangaran iyo si Zoram--- asin habang siya nakikipag-ibahan sa sainda, hilnga, siya nasagasaan asin nagkaturong-tungan, magin hanggan siya nagadan.\n60 Asin kaya satuyang nahiling an katapusan niya na nagpapalawigaw kan mga dalan nin Kagurangnan; asin kaya satuyang nahiling na an diyablo dae nagsusuporta kan saiyang kaakian sa huring aldaw, alagad hidaling gibohon na kalakkadon sinda pababa pasiring sa impiyerno.\n# posted by Unknown @ 1/02/2006 08:13:00 AM


SA BMC Dugang na facilidades maaprobaran antes kan pagsara sa 17th congress\nMATAPOS makalusot sa committee on health sa Camara-Baja piglalaoman na maaprobaran an House Bill 8276 ni Congresista Gabby Bordado kan tercer distrito kan Camarines Sur antes magsara an 17th Congress mantang nagkapera nang congresista an mawot maging co-author.\nAn propuestong ley para sa dugang na bed capacity, dugang na mga doctor asin nurses asin upgrading kan mga facilidades kan Bicol Medical Center (BMC) na saro sa pighahalat kan manijamiento kan hospital huli ta igwa nang bagong world class na edificio na ginastosan kan gobierno nasyonal kan panahon ni dating Presidente Benigno Aquino III nin maabot sa P1.2 bilyon.\nSinabi ni Bordado tamang-tama an pagtukaw ni Congresista Rolando Andaya Jr. kan premir distrito kan Camarines Sur komo chairman kan poderosong Committee on Appropriation.\nAn bill dadarahon sa komite ni Andaya nganing matagamahan nin fondo mientras nagcierto nin suporta an congresista huli ta an BMC pigdadarahan nin ginatos na pasyente hali sa manlaen-laen na banwaan kan Camarines Sur.\nSa presente igwa sanang kakayahan na mag-ako nin pasyente hasta sa 500 alagad kun maaprobaran an bill ni Bordado gigibohon na ining 1,500 asin an upgrading kan mga facilidades sagcod sa bagong mga medical equipment.\nSi Congresista Angelina Tan, pamayo kan Committee on Health sa Camara-Baja pigsuportaran an bill kan lehislador kan tercer distrito kan Camarines Sur asin na- aprobaran sa committee level na presente an mga opisyales kan BMC na sinda OIC Medical Director Dr. Francisco Sales III, Dr. Efren Nerva asin Dr. Wulfrando Ricarfort Jr.\nSinabi pa ni Bordado oras na mahawas na sa Camara- Baja an saiyang bill si Senador Bam Aquino iyo man an mapadreno kaini sa senado.\nAn bagong mga edificio kan BMC piglibot na ni Secretaryo Francisco Duque asin Usec Nestor Santiago kan Departamento de Salud kan sinda magbista sa hospital kan nagtalikod na taon.


RA 9048 (BIKOL) :: CAMARINES SUR\nPSA CamSur > Civil Registration > RA 9048 (BIKOL)\nAno an Republic Act 9048?\nAn RA 9048 nagtutugot sa mga City/Municipal Civil Registrar o sa Consul General na itama ang salang entrada sa mga documento kan rehistro sibil. Sa ley na ini, puede na ribayan an pangaran asin itama ang mga entrada sa documento sa rehistro sibil na dae maagi sa korte.\nInaamiendahan kan RA 9048 an mga Artikulo 376 asin 412 kan Codigo Civil kan Pilipinas (Civil Code of the Philippines), na nagbabawal sa pagribay kan pangaran o apeyido kan sarong persona, o ano man na pagbabago sa entrada sa rehistro sibil na dae minaagi sa korte.\nInaprobahan ni Pres. Gloria Macapagal Arroyo ang ley na ini kan Marso 22, 2001 na naging epektibo kan Abril 22, 2001. An Civil Registrar General nagsugo kan Administrative Order (AO) No. 1, Serye kan 2001 na naisa periodico kan Agusto kan parehas na taon para sa Implementing Rules and Regulation kan ley na ini.\nAnu-anong koreksyon an sakop kan RA 9048?\nSakop kan RA 9048 an mga minasunod na koreksyon:\nKlerikal o tipograpikal na sala sa anuman na entrada sa rehistro sibil apuera kan entrada sa sex, edad o petsa kan pagkamundag, nacionalidad, asin estado sibil kan tawo.\nPagribay sa pangaran kan persona sa rehistro sibil. Ang pagribay na ini saklaw man giraray kan mga leyes na maagi sa procesong administratibo.\n( An klerikal o tipograpikal na sala sa rehistro sibil iyo an mga klaradong salang klerikal – mapa pagsurat, pagkopya, paglipat kan entrada (transcribe) o pagmakinilya kan entrada sa rehistro sibil. Maitatama ang mga dae tinutuyong mga sala na ini sa paagi kan pagbase sa iba pang documento na nageeksistir.\nAnu-anong kondisyones sa irarum kan RA4048 an kaipohan sunodon kan petisyoner sa pagribay kan pangaran?\nKun an pangaran kan petisyoner nagkakawsa nin supog, o kaya nin dishonor o dipisil isurat o itaram.\nKun an pangaran kan petisyoner iyo na an pirmihan na ginagamit asin iyo naman an pagkamidbid kan public sa saiya; asin.\nKun an koreksyon makakatabang para makaiwas sa pagkalibong sa paggamit kan pangaran.\nSi isay and puede magfile kan petisyon?\nAn ma-file kan petisyon mapa koreksyong klerikal, tipograpikal o maparibay kan pangaran, kaipohan na nasa legal na edad na, direkta asin may personal na interes sa pagtama kan entrada sa rehistro sibil o pagribay kan pangaran.\nKinokonsiderar na nasa legal na edad an sarong persona kun siya 18 años pataas. An menor de edad (17 años pababa) dae pwede magfile nin personal kan petisyon.\nAn mga minasunod na persona iyo an kinokonsiderar na may personal na interes asin direktang makakafile kan petisyon:\nKagsadiri kan documento na may sala sa entrada sa rehistro sibil, o maparibay kan pangaran.\nAgom, mga aki, magurang, tugang o maski siisay na persona na inotorisa kan ley o kan kagsadiri kan documento na nagmamawot na maitama ang saiyang documento.\nAno an forma asin laog kan petisyon?\nAn petisyon, mapa koreksyong klerikal o pagribay kan pangaran dapat nasa tamang forma asin tama an pagkaka fill-up. An petisyon dapat naka AFFIDAVIT susog sa Seksyon 5 kan RA9048 asin Rule 8 kan A.O. No. 1 serye kan 2001, kun kaya dapat an petisyon pirmado asin sinumpaan sa hampangan kan personang otorisado maggibo kaini.\nAn petisyon dapat igwa kaining informasyon:\ncompetency of the petition\nmga salang entrada na ikokorihar asin ang balak na koreksyon;o kaya pangaran na riribayan asin ang bagong pangaran na iriribay.\nAnong mga pangsupportang dokumento an kaipohan para itama ang salang klerikal o tipograpikal sa rehistro sibil?\nAn petisyon dae ipoproceso sagkod na an petisyoner dae nagtatao kan mga kaipohan na dokumento. An mga pangsuportang dokumento na ini dapat totoo o bakong palsipikado. An dae pagsunod digdi puedeng ika disaproba kan petisyon susog sa Rule 5.8 kan A.O. 1 serye kan 2001. An mga minasunod iyo an kaipohan na pangsupportang documento kan petisyon.\nCertified machine copy kan documento na igwang sala sa entrada.\nDae mababa sa duwang (2) publiko o pribadong dokumento na babasehan kan koreksyon. Halimbawa kan mga documento na ni iyo an mga minasunod:\nAffidavit sa pagboto\nRekord sa eskwelahan\nRekord sa trabaho\nRekord sa negosyo\nLicencia sa pagmaneho\nTitulo sa daga\nCertipikasyon sa paglipat kan daga ( Certificate of land Trasfer)\nPassbook sa bangko\nMga record sa rehistro sibil kan mga magurang, asin iba pa.\nNoticia asin sertipikasion kan posting\nCertified machine copy kan Opisyal na Resibo (official receipt) kan bayad sa pagfile kan petisyon (Filing Fee).\nIba pang mga dokumento na puedeng hagadon kan City/Municipal Civil Registrar (C/MCR)\nAnu-anong mga pansuportang documento an kaipohan para sa pagpaparibay kan pangaran?\nGabos na documento na kaipuhan sa koreksyong klerikal, kaipuhan man asin hahagadon sa petisyoner na maparibay ki pangaran.\nClearance sa mga otoridad, arog kan clearance kan employer o amo sa trabaho (employer’s clearance); clearances man na mahale sa NBI, PNP o ano pa man sa clearances na puedeng hagadon kan C/MCR.\nPagpapatunay na naisa periodico (Proof of Publication). Kaipuhan isabay an affidavit kan pagpaperiodico (Affidavit of Publication) asin kopya kan parte kan periodico na naglalaman kan anuncio.\nGurano an filing fee sa petisyon?\nAn C/MCR asin an District/Circuit Registrar (D/CR) otorisadong magkolekta nin bayad sa lambang petisyoner.\nOne thousand Pesos (Php 1,000.00), para sa koreksyong klerikal\nThree thousand Pesos (Php 3,000.00) para sa pagpaparibay kan pangaran.\nSa kaso na an petisyon isinangat sa Consul General (CG), an bayad parehas man sa gabos na Consulado kan Pilipinas (Philippine Consulate)\nFifty Dollars ( $50.00) para sa koreksyong klerikal\nOne Hundred Fifty Dollars ($150.00) para sa pagpaparibay kan pangaran.\nPara sa Migrant Petitioner, may dagdag na service fee sa Petition Receiving Civil Registrar (PRCR).\nFive Hundred Pesos (Php 500.00) para sa koreksyong klerikal/tipograpikal\nOne Thousand Pesos (Php 1,000.00) para sa pagpaparibay kan pangaran.\nSaen dapat isangat an petisyon?\nAn petisyon dapat ifile sa LCRO kun saen ang dokumentong itatama mapa klerikal/tipograpikal o maparibay kan pangaran nakarehistro. Kasabay man digdi ang kaso kan Office of the Clerk of Shari’a Court kun saen man nakarehistro an mga documento sa diborsyo, paglipat sa Islam, asin iba pang documento sa Muslim na Kasal nasasaray.\nKun an petisyoner nakaistar sa laog o luwas kan Pilipinas pero bako siya sa sadiring lugar kun haen siya nakarehistro, puede siya magfile kan saiyang petisyon sa pinakaharaneng LCRO sa saiyang lugar. MIGRANT PETITION an petisyon na ini.


Gibo 20 | Bibliya Online | New World Translation\nSi Pablo sa Macedonia asin Grecia (1-6)\nBinuhay liwat si Eutico sa Troas (7-12)\nHali sa Troas pasiring sa Mileto (13-16)\nPakipag-ulay ni Pablo sa kamagurangan kan Efeso (17-38)\nPagtutukdo sa harong-harong (20)\n“Urog na kaugmahan sa pagtao” (35)\n20 Kan magkalma na an kariribukan, ipinaapod ni Pablo an mga disipulo, asin pagkatapos na pakusugon an saindang buot asin magpaaram, pinunan niya an saiyang pagbiyahe pa-Macedonia. 2 Pagkatapos niyang mag-agi sa mga lugar sa rehiyon na iyan asin makapagtao sa mga disipulo duman nin mga nakakapakusog na tataramon, nag-abot siya sa Grecia. 3 Nagtulong bulan siya duman, alagad dahil may maraot na pigpaplano an mga Judio laban sa saiya kan malayag na siya pasiring sa Siria, nagdesisyon siyang magbalik asin mag-agi sa Macedonia. 4 Nag-iba sa saiya si Sopater na aki ni Pirro na taga Berea, si Aristarco asin Segundo na mga taga Tesalonica, si Gayo na taga Derbe, si Timoteo, asin si Tiquico asin Trofimo na mga taga probinsiya nin Asia. 5 An mga lalaking ini nag-inot sa samo asin hinalat ninda kami sa Troas; 6 alagad hali sa Filipos nagbiyahe kami sa dagat pagkatapos kan mga aldaw kan Tinapay na Daing Lebadura, asin kan ikalimang aldaw naabutan mi sinda sa Troas, asin nagpitong aldaw kami duman. 7 Kan inot na aldaw kan semana, kan magkatiripon kami tanganing magkakan, nagpuon si Pablo na magdiskurso sa sainda, huli ta mahali na siya sa sunod na aldaw; asin pinalawig niya an saiyang diskurso sagkod sa matanga. 8 Kaya igwa nin dakul na lampara sa kuwarto sa itaas kun sain kami nagkatiripon. 9 Sarong hoben na lalaki na an pangaran Eutico an nakatukaw sa bintana, asin miyentras na nagdidiskurso si Pablo nakaturog siya nin nanok asin huli kaini nahulog siya hali sa ikatulong eskalon asin gadan na kan buhaton. 10 Alagad naglusad si Pablo, dinapaan an lalaki asin kinugos ini, saka nagsabi: “Dai na kamo magkariribok ta buhay siya.” 11 Dangan nagsakat siya asin binaraak niya an tinapay saka nagkakan. Nakipag-uruistoryahan pa siya sagkod na mag-aagahon, tapos naghali na siya. 12 Sa siring kinua ninda an aki asin labi-labi an saindang kaugmahan dahil buhay ini. 13 Naglunad kami ngunyan sa barko asin naglayag pasiring sa Assos, pero si Pablo nagdesisyon na magbaklay pasiring duman. An tugon niya sa samo, halaton mi siya sa lugar na idto ta masakay siya asin masabay na sa samo. 14 Kaya kan abutan niya kami sa Assos, naglunad siya asin nagpasiring kami sa Mitilene. 15 Kan sunod na aldaw, naglayag kami hali diyan asin nagpundo sa may tangod kan Kios, alagad pakalihis giraray nin sarong aldaw nagduong kami nin madali sa Samos, tapos sarong aldaw pa yaon na kami sa Mileto. 16 Linihisan niyamo an Efeso dahil nagdesisyon si Pablo na dai na maghapit sa probinsiya nin Asia, huli ta naghihidali siyang makaabot sa Jerusalem sa aldaw kan Kapiyestahan nin Pentecostes. 17 Alagad, kan nasa Mileto kami, nagpadara siya nin mensahe sa Efeso asin ipinaapod an kamagurangan kan kongregasyon. 18 Kan mag-arabot sinda, sinabi niya sa sainda: “Aram na aram nindo kun ano an nagin buhay ko kan makaibanan nindo ako puon kan inot na aldaw na nagtungtong ako sa probinsiya nin Asia. 19 Nagpauripon ako sa Kagurangnan na may lubos na kapakumbabaan asin na may kasabay na mga luha saka mga pagsakit dahil sa mga pakana kan mga Judio. 20 Aram man nindo na ano man na bagay na ikakarahay nindo,* sinabi ko iyan sa saindo asin mayo akong itinago, saka dai ako nag-alangan sa pagtukdo sa saindo nin hayag asin sa harong-harong. 21 Alagad lubos akong nagpatotoo sa mga Judio pati sa mga Griego manungod sa pagsulsol asin pagsamba sa Diyos asin manungod sa pagtubod sa satuyang Kagurangnan na Jesus. 22 Asin ngunyan uni ako, mabiyahe ako pa-Jerusalem huli ta namamati kong kaipuhan ko nanggad na sunudon an paggiya* kan espiritu dawa ngani dai ko sigurado kun anong mangyayari sa sakuya duman. 23 An aram ko lang, sa kada siyudad na dumanan ko, pauruutrong sinasabi sa sako kan banal na espiritu na presuhan asin mga kasakitan an naghahalat sa sako. 24 Minsan siring, dai ko ibinibilang na may ano man na halaga sa sako an sakuyang buhay,* basta matapos ko sana an sakuyang misyon asin an gibuhon na itinao sa sako kan Kagurangnan na Jesus, na lubos na magpatotoo manungod sa maugmang bareta mapadapit sa daing kapantay na kabuutan nin Diyos. 25 “Ngunyan aram kong dai na ako mahihiling pa giraray nin siisay man sa saindo na mga hinulitan ko manungod sa Kahadian. 26 Kaya kamo an mga saksi ko sa mismong aldaw na ini na malinig ako sa dugo nin gabos na tawo, 27 huli ta ipinahayag ko sa saindo an bilog na katuyuhan nin Diyos na mayong itinatago. 28 Ingatan nindo an saindong sadiri asin an bilog na aripumpon, huli ta ninombrahan kamo kan banal na espiritu na magin mga paraataman ninda, tanganing pasturan an kongregasyon nin Diyos, na binakal niya kan dugo kan saiyang sadiring Aki. 29 Aram ko na pag mayo na ako maralaog diyan sa saindo an mapang-aping mga lobo asin magigin maringis sinda sa aripumpon, 30 saka hali mismo sa saindo igwa nin mga tawong magtataram nin mga bagay na biribid tanganing irayo an mga disipulo asin pasunudon sa sainda. 31 “Kaya magdanay kamong mata asin girumdumon nindo na aldaw-banggi, sa laog nin tulong taon, dai lamang ako nagpundo sa pagsadol sa lambang saro sa saindo na may kasabay na mga luha. 32 Ngunyan ipinagkakatiwala ko kamo sa Diyos asin sa kapahayagan* kan saiyang daing kapantay na kabuutan, asin an kapahayagan na iyan mapakusog sa saindo asin matao sa saindo kan manang nakatagama sa gabos na mga pinabanal. 33 Dai ko minawot an pirak o bulawan o bado nin siisay man. 34 Kamo mismo an nakakaaram na an mga kamot na ini an nagtrabaho para sa mga pangangaipo ko asin kan mga kairiba ko. 35 Sa gabos na bagay, ipinahiling ko sa saindo na paagi sa arog kaining pagpapagal dapat nindong tabangan an mga maluya asin dapat nindong tandaan an mga tataramon kan Kagurangnan na Jesus, kan siya mismo magsabi: ‘Igwang urog na kaugmahan sa pagtao kisa sa pag-ako.’” 36 Asin pagkasabi niya kan mga bagay na ini, nagluhod siya kaiba ninda gabos asin namibi. 37 Sa katunayan, naghiribian sinda gabos, asin kinugos ninda si Pablo asin may pagkamuot siyang hinadukan, 38 huli ta ikinamundo nanggad ninda an saiyang itinaram na dai na ninda siya mahihiling giraray. Dangan inibanan ninda siya sagkod duman sa barko.\n^ O “bagay na kapaki-pakinabang.”\n^ O “huli ta pig-oobligar ako.”\n^ Sa literal, “tataramon.”


Actividades sa manga escuelahan sa elementarya babawasan-DepEd\nPili, Camarines Sur. Babawasan na kan Departmento de Edukasyon (DepEd) Bicol an mga extra curriculum activities kan mga aki sa elementarya nganing paurogon an pagbasa asin magkaigwa nin specialized training program na matao nin atensyon sa pagbasa kan mga aki.\nIni an saro sa solusyon kan DepEd kasunod kan pinaluwas na datus asin sa nagluwas na bareta sa peryodico nasyonal na nagpapaheling na setenta mil na mga estudiantes sa elementarya sa Bicol an ‘’nonreaders’’.\nSi Grace Rabelas, education supervisor for curriculum and learning division kan DepEd Bicol nagpahayag kaini kan siya maging bisita sa sesyon regular kan junta provincial kan nakaaging semana na nagrepresentar ki regional director Guilbert Sadsad.\nGusto nang sarahan ni Sadsad an isyu asin sabi kaini ‘lets move on’.\nSinabi pa ni Rabelas na bakong valido an pinaluwas na datus sa peryodico nasyonal na ribo-ribong estudiantes sa Bicol an dai nakakabasa. An isyung ini padagos pa nindang pigserserne an datus nganing ipatama.\nSi Vocal James Jaucian kan segundo distrito kan Camarines Sur nagpahayag man na dapat an mga magurang magtabang sa pagbasa kan mga asin dai lang maglaom sa paratukdo asin kaipuhan an saindang participasyon.\nSa mga pahayag man ni Vocal Emmanuel Noble, chairman kan committee on education sa junta provincial sinabi kaini na mapasar sinda nin resolucion nganing hagadon sa nagsurat kan bareta sa peryodo nasyonal na mag-apologized huli ta dakulang epekto ni sa imahen kan mga paratukdo kan DepEd Bicol.\nSa Ciudad nin Naga, dai pa naluwas an articulo sa peryodico nasyonal igwa nang pig-iimplementar na specialized training program nganing mahasa an pagbasa kan mga estudiantes.\nSi Dr. Manny de Guzman, City School Division Supt. kan DepEd sa Ciudad nin Naga nagpahayag man na bulan pa nin Oktubre 2019 saiyang pig-iimplementar an programa mala ngani sa 28 mga elementary school digdi doce na an nagpapadagos kan programa sa pagbasa kan mga aki sa elementarya. (dpa)


Gibo 13 | Bibliya Online | New World Translation\nIsinugo si Bernabe asin Saulo bilang mga misyonero (1-3)\nMinisteryo sa Ciprus (4-12)\nDiskurso ni Pablo sa Antioquia sa Pisidia (13-41)\nPagbuot paagi sa propesiya na maghulit sa mga nasyon (42-52)\n13 Sa lokal na kongregasyon sa Antioquia, igwa nin mga propeta asin mga paratukdo: si Bernabe, si Simeon na inaapod na Negro, si Lucio na taga Cirene, si Manaen na nagin kaeskuwela ni Herodes na tagapamahala nin distrito, asin si Saulo. 2 Mantang naglilingkod sinda ki Jehova* asin nag-aayuno, nagsabi an banal na espiritu: “Pilion nindo para sa sako si Bernabe saka si Saulo; may gibuhon akong itinagama sa sainda.” 3 Dangan pagkatapos nindang mag-ayuno asin mamibi, ipinatong ninda sa duwa an saindang mga kamot asin isinubol an mga ini. 4 Kaya an mga lalaking ini, na isinugo kan banal na espiritu, nagpasiring sa Seleucia, asin hali duman naglayag sinda pa-Ciprus. 5 Pag-abot ninda sa Salamis, nagpuon sindang magbalangibog kan tataramon nin Diyos sa mga sinagoga kan mga Judio. Kaibanan man ninda si Juan bilang katabang. 6 Kan malibot na ninda an bilog na isla sagkod sa Pafos, may natuparan sindang sarong lalaking Judio na an pangaran Bar-Jesus, sarong espiritista asin nagsasagin-sagin na propeta. 7 Kurukaiba siya kan gobernador* na si Sergio Paulo, sarong intelihenteng tawo. Ipinaapod kaini si Bernabe asin Saulo huli ta interesado ining marhay na magdangog sa tataramon nin Diyos. 8 Alagad pinunan sindang kontrahon kan espiritistang si Elimas* (sa katunayan, an pangaran na Elimas nangangahulugan na espiritista), asin hininguwa niyang ulangon an gobernador tanganing dai ini magtubod. 9 Dangan si Saulo, na inaapod man na Pablo, napano nin banal na espiritu, kaya hiniling niya nin diretso sa mata an espiritista 10 saka sinabi: “Ika na puro na sana pandadaya asin karatan an nasa isip, ika na aki kan Diyablo, ika na kaiwal kan gabos na katanusan, ano dai ka talaga mapundo sa pagbiribid kan matanos na mga dalan ni Jehova?* 11 Papadusahan ka ni Jehova* ngunyan; mabubuta ka asin sa laog nin sarong panahon dai mo mahihiling an liwanag kan aldaw.” Tulos-tulos na nariparo niyang nagin maalupuop an saiyang paghiling saka nagdiklom an palibot niya, asin sige siyang kapkap sa palibot sa paghanap nin makabit sa saiya. 12 Kan mahiling kan gobernador an nangyari, nagpuon siyang magtubod, huli ta napangalas siyang marhay sa mga bagay na nanudan niya manungod ki Jehova.* 13 Hali sa Pafos, naglayag ngunyan si Pablo saka an mga kairiba niya asin nag-abot sa Perga sa Pamfilia. Alagad binayaan sinda ni Juan asin nagbuwelta ini sa Jerusalem. 14 Minsan siring, nagpadagos sinda asin hali sa Perga nagduman sinda sa Antioquia sa Pisidia. Dangan naglaog sinda sa sinagoga sa aldaw nin Sabbath asin nagtukaw. 15 Pagkatapos kan pampublikong pagbasa kan Katugunan asin kan Mga Propeta, pinakiulayan sinda kan mga namamayo sa sinagoga, na an sabi: “Mga tugang, kun igwa kamong ano man na sasabihon na makakapakusog sa mga tawo, sabihon nindo.” 16 Kaya tuminindog si Pablo, asin kasabay kan pagsenyas kan saiyang kamot, sinabi niya: “Mga Israelita asin kamong iba pa na may takot sa Diyos, magdangog kamo. 17 Pinili kan Diyos kan banwaan na ini nin Israel an satuyang mga apuon, asin pinangyari niyang magin bantog an banwaan mantang namumuhay sinda bilang mga dayuhan sa daga nin Ehipto asin ilinuwas niya sinda duman paagi kan saiyang makusog na kapangyarihan.* 18 Asin sa laog nin mga 40 taon, pinagpasensiyahan niya sinda sa kaawagan. 19 Pagkatapos puhuon an pitong nasyon sa daga nin Canaan, itinao niya an dagang iyan bilang mana kan mga Israelita. 20 An gabos na iyan nangyari sa laog nin mga 450 taon. “Pagkatapos kaini, tinawan niya sinda nin mga hukom sagkod sa panahon ni Samuel na propeta. 21 Alagad pagkatapos kaiyan naghagad sinda na magkaigwa sinda nin hadi, asin itinao nin Diyos sa sainda si Saul na aki ni Kis, sarong lalaki kan tribo ni Benjamin, asin 40 taon siyang naghadi sa sainda. 22 Pagkahalia ki Saul sa trono, pinili niya si David na magin hadi ninda, na manungod sa saiya nagpatotoo Siya asin nagsabi: ‘Si David na aki ni Jesse sarong lalaking inuuyunan kan sakuyang puso; gigibuhon niya an gabos na bagay na mawot ko.’ 23 Kauyon kan Saiyang panuga, nagpili an Diyos hali sa mga gikan* kan lalaking ini nin sarong paraligtas para sa Israel, si Jesus. 24 Bago kan saiyang pagdatong, hayag na ihinulit ni Juan sa bilog na banwaan kan Israel an bawtismo bilang simbolo nin pagsulsol. 25 Pero kan patapos na si Juan sa saiyang ministeryo, sinasabi niya: ‘Sa paghuna nindo, siisay ako? Bako ako siya. Alagad uya! may Saro na maabot na kasunod ko asin dai ako angay na maghali kan sandalyas sa saiyang mga bitis.’ 26 “Mga tugang, kamo na mga naggikan sa pamilya ni Abraham asin kamong iba pa na may takot sa Diyos, an mensahe mapadapit sa kaligtasan na ini ipinaabot sa sato. 27 Huli ta dai siya minidbid kan mga nag-iistar sa Jerusalem asin kan saindang mga tagapamahala, alagad kan hinuhusgaran ninda siya, inutob ninda an mga bagay na sinabi sa libro kan Mga Propeta, na binabasa nin makusog kada sabbath. 28 Maski ngani dai sindang nakuang basehan para ipagadan siya, pinirit ninda si Pilato na gibuhon iyan. 29 Asin kan magibo na ninda an gabos na bagay na nasusurat manungod sa saiya, ibinaba ninda siya sa harigi* asin ibinugtak sa sarong lulubngan.* 30 Alagad ibinangon siya nin Diyos hali sa mga gadan, 31 asin sa laog nin dakul na aldaw nagpahiling siya sa mga nag-iba sa saiya kaidto sa Jerusalem hali sa Galilea. An mga ini iyo na ngunyan an nagpapatotoo sa mga tawo manungod sa saiya. 32 “Kaya ipinapahayag mi sa saindo an maugmang bareta manungod sa panugang itinaram sa satuyang mga apuon. 33 Lubos iyan na inutob nin Diyos sa sato, na saindang mga aki, paagi sa pagbuhay niya liwat ki Jesus; siring kan nasusurat sa ikaduwang salmo:* ‘Ika an sakuyang aki; sa aldaw na ini ako nagin saimong ama.’ 34 Asin an ginibo Niyang pagbuhay liwat sa saiya hali sa mga gadan tanganing dai na nuarin man magbalik sa kalapaan, ipinahayag Niya nin arog kaini: ‘Ipapahiling ko sa saimo an sakuyang maimbod na pagkamuot na ipinanuga ko ki David, asin iyan mapagkakatiwalaan.’* 35 Kaya sinasabi man sa saro pang salmo: ‘Dai mo tutugutan na mag-agi nin kalapaan an saro na maimbod sa saimo.’ 36 Sa parte ni David, naglingkod siya sa Diyos sa bilog niyang buhay, nagturog sa kagadanan, ilinubong sa kaibanan kan saiyang mga apuon, asin nag-agi nin kalapaan. 37 Sa ibong na lado, siya na ibinangon nin Diyos dai nag-agi nin kalapaan. 38 “Kun siring mga tugang, ipinapaisi ko sa saindo na paagi sa saiya mapapatawad an saindong mga kasalan, 39 asin na sa gabos na bagay na diyan dai kamo kayang ipahayag na daing sála kan Katugunan ni Moises, an gabos na nagtutubod ipinapahayag na daing sála paagi sa saiya. 40 Kaya, mag-ingat kamo na dai mangyari sa saindo an sinabi sa libro kan Mga Propeta: 41 ‘Hilingon nindo ini, kamong mga paratuya-tuya, asin magngalas kamo, saka magadan, huli ta igwa akong ginigibo sa panahon nindo, sarong gibo na dai nindo nuarin man paniniwalaan dawa pa may magsaysay kaiyan sa saindo nin detalyado.’” 42 Ngunyan kan pahali na sinda, pinakiulayan sinda kan mga tawo na ipaliwanag ninda an mga bagay na ini sa sunod na Sabbath. 43 Kaya pagkatapos kan pagtiripon sa sinagoga, an dakul sa mga Judio asin an mga nakumbertir* na nagsasamba sa Diyos nagsurunod ki Pablo saka Bernabe, asin kinaulay kan duwa an mga ini, na pinapakusog sinda na dai pagbutasan an daing kapantay na kabuutan nin Diyos. 44 Kan sunod na Sabbath, nagtiripon an haros bilog na siyudad tanganing magdangog sa tataramon ni Jehova.* 45 Kan mahiling kan mga Judio an dakul na tawo, grabe an saindang pagkauri asin nagpuon sindang magtaram nin mga paglanghad, na kinokontra an mga bagay na sinasabi ni Pablo. 46 Dangan daing takot na sinabi sa sainda ni Pablo asin Bernabe: “Kaipuhan na sa saindo nguna inot na ipahayag an tataramon nin Diyos. Ngunyan na hinahabuan nindo iyan asin dai nindo ibinibilang an sadiri nindo na maninigo sa buhay na daing katapusan, sa mga nasyon na kami mahulit. 47 Huli ta pinagbutan kami ni Jehova* paagi sa mga tataramon na ini: ‘Pinili taka na magin ilaw nin mga nasyon, tanganing magdara nin kaligtasan sagkod sa kapuro-puruhi kan daga.’” 48 Kan madangog ini kan mga tawo kan mga nasyon, nag-urugma sinda saka nagpuon sindang magsarabi na kahanga-hanga nanggad an tataramon ni Jehova,* asin nagturubod an gabos na igwang pusong nasa tamang kamugtakan para sa buhay na daing katapusan. 49 Dugang pa, an tataramon ni Jehova* naglalakop sa bilog na teritoryong iyan. 50 Alagad sinutsutan kan mga Judio an mga debotong babayi na midbid sa lugar na iyan saka an mga panginot na lalaki kan siyudad, dangan pinersegir ninda si Pablo asin Bernabe saka puwersahan na pinahali duman. 51 Kaya ipinagpag kan duwa an alpog sa saindang mga bitis bilang patotoo laban sa mga taga duman asin nagpasiring sinda sa Iconio. 52 Asin an mga disipulo padagos na napano nin kaugmahan asin banal na espiritu.\n^ Sa literal, “prokonsul.” Hilingon sa Glosaryo.\n^ Iyo man sana ini si Bar-Jesus sa bersikulo 6.\n^ Sa literal, “takyag.”\n^ Sa literal, “sa banhi.”


Sige na… Pahingalo na +Latlat… | catanduanestribune.com news\n(Funeral Homily for +Martin Ronald Molina Belaro)\nDai ako makaparibud sa mga aldaw kang lamay buda sa lubong kan sakuyang singaki na si Lat-lat dahil sa kadakul na gibuhon na sakuya nang na-ako bago pa man siya magadan. Nag-hanap man kutana ako ning makasalida sako, pero dai ning nagtugot. Kaya, nganing igwa man lamang ako ning maipamate na gawe ning pakidumamay sa pamilya, lalo na ki Auntie Pepay saka sa mga tugang ni Lat-lat, nakihuron ako ki Fr. Butch na kung pwede basahon na sana lamang niya ining mensahe ko sa mamundong pangyayari sa buhay kan sakong pinsan na naenot na sa kahadean ning Kagurangnan. Salamat Fr. Butch sa pagkakataon na ini na itinao mo sa sako.\nLat-lat ang apud mi sainya… Kung minsan Bulatlat, Donat o kaya Donato. Simpleng tawo na bakong matinaram kung ano ang sainyang namamatean o maski mga pangarap sa buhay. Midbid ko siya bilang sarong dating maurag na atleta sa sainyang paboritong kawat na long jump buda basketball. Mahigos sa sainyang trabaho na tibaad ngani, dahil sa dedikasyon sa trabaho, napabayaan nyang reparohon ang sainyang sadiling kamugtakan kaya ginhawa niya ang nadanyaran.\nDai ko sasabihon na saro siyang perpektong agum, pero sigurado ako na sa pagiging ama sa saiyang mga aki, sing-ut buda dugo ang sainyang itinao sa sainda. Bihira na kami magkahilingan poon kang nag agum na sya pero sa lambang oras na gakahilingan kami, dai ko nariringwan na ipagilumdom sainya na “uya sana ako… dai ka magduwa-duwa ta padaba taka”.\nKan siya maghelang, nabisita ko siya ning duwa o tolong beses sana dahil ta asa ibang lugar ako nakadestino. Sa mga pagkakataon na ito, dai na siya nakataram pero pirmi kaming parehong galuha maski dai ning piga-unabing na mga tataramon. Patunay na maski sa siring na sitwasyon, namatian nya ang pagpadaba ko sainya. Siguro, sa sainyang kamugtakan na ito, gusto nya man ipasabot sa paagi ning pagluha, na ipadagos ang suporta sa sainya hanggang sa maumayan siya, na ibahan ko siya sa paagi ning paghagad ning milagro sa Dios nganing padagos niyang mapanindugan ang saiyang pagiging ama sa sainyang mga aki. Kahihilak na sitwasyon, kaya kung minsan nakataram ako sa Mahal na Dios na dai na ako ning kulog ning boot kung kukuahon Nya na ang sakong singaki na si Donat.\nNaghibi ako kang maisihan kong dai na siya… gahibi ako habang gagibu kang mensaheng ini ta namundo akong mayad… Normal akong tawo na namundo arog kang pagkamundo ko kang nagadan su mga magurang ko buda kangudhi kong tugang. Dai man ning sala sa paghibi, buda dai akong pakilabot kung mataram kamo na bakla ako, ta isi kong dai na man akong kaipuhan na patunayan pa sa kinab-an na ini. Pero, pinunas ko na su luha ko ta nasasabutan ko, na kaipuhan tang mag abante nganing maipadagos ta ang satuyang kanya-kanyang misyon sa buhay ta dindi sa kinab-an na ini. Misyon ta sa satuyang mga padaba pati na mga kadugo, sa satuyang kapwa tawo na siguro igwa man ning piga-agihan na agyat asin kadeficilan sa buhay. An satong misyon na maipahayag ta sa paagi kan satong buhay na kita gabus padaba ning Mahal na Dios.\nKi Auntie Pepay, butasi na tabi ang saimung padabang aki ta asa mas mayad na siyang kamugtakan sa ngunyan. Kaipuhan ka pa kang iba mo pang mga aki na uya pa sa daga na ini nakilaban sa gabus na sugot asin kasalan. Ingatan mo tabi ang buhay mo ta maski igwa ka na man nin namati asin gagurang na, danay pa kitang galaom na makalaog sa kahadean ning Dios sa paagi kan gabus tang pagsakit asin mga sakripisyo.\nSa sakuyang mga singaki, lalo na sa mga tugang ni Bulatlat, ring-wan ta na ang gabus na kulog ning boot na narecibe o naitao ta sa lambang saro. Bako man kitang perpektong pamilya asin mga tawo, pero kun padagus kitang magkakasararo sa kad-ayadan siring man sa matanos na pagpadaba asin pag respeto sa lambang saro, nakasiguro ako na makaabot man kita, kung haen si Latlat sa ngunyan, duman sa kahadean ning Mahal na Dios. Hinguwahon ta na, bilang magsilingaki sa sarong pamilya, handa kita na bangunon ang sisay man na nakadapa sa kaluyahan asin kasalan. Gamiton ta ang okasyon na ini na magka-ayos su mga igwang kurulugan ning boot. Dai ta isi pero tibaad saro ini sa paagi ning Dios, na si Latlat ang naging sakripisyo, nganing maibwelta ta sa satong tahaw ang dating pagkamoot na mas makintab tang nahiling kang kita mga pisngak pa. Kung igwa man sainyo, mga singaki, tiyo asin tiya ko ang igwang kulog ning boot buda igwang hinanakit sako, sincero tabi akong gahagad ning tawad.\nAng kagadanan ni Latlat igwa ning katakud na grasya para sa sato gabus. Saro ining pangyayari tangani na mapag isip-isipan ta ang satuyang sadiling mga kapalpakan o paltos na naginibo sa buhay na nakaapektar sa iba. Saro ining okasyon na ma-realizar ta ang halaga kan satong buhay. Bako na kaipuhan tang sayangun sa mga dain-datang gibu asin mga kapasloan, kundi na gamiton ta ini sa pagsabuhay kan pagkamoot ning Dios. Pa-gilumdom ini sa sato gabus na maabot ang panahon na dai na kita mahagab, dai na maka-atot, dai na makamati ning gilok pag-gahinuri ta gadan na kita. Kutana, bago man lamang an mag-abot, nahingayad ta na ang gabus sa buhay ta asin sa mga relasyones na igwa kita sa lambang tawo. Ang satong pagbatlay sa tinampo kang buhay ta nakadestino na maka-antos sa kahadean ning Dios. Ugaring, dahil sa satong kasutilan, magamiawan ta na sana na gaharayo palan kita sa tinampo pasiling sa Sainya. Dai ta pag bayaan na dai ini mapatanos habang kita gahangus pa ta sabi ngani kang mga gusgus, ang basol magatol. Piga dagdagan ko sana tabi ini ning pa-ngilit ta habo kong gahilibi kamo.\nSi Latlat nakaparibud na, nakaantos na, tapos na ang sainyang laban sa buhay. Kita uya pa, dakul pang batakasa ang satong aagihan. Kung namoot kita sainya, butasan ta na siya ta kaipuhan niya na man magpa-hingalo. Asa marinas na siyang kamugtakan ta duman dai na ning kulog, dai na ning pagtius, dai na ning kasusupgan, kundi purong kaugmahan ta aduman na siya sa burabod ning gabus na kaugmahan… ang Mahal na Dios. Sige na Lat… pahingalo na asin bantayi man kami uya sa daga na ini. I-hinghing mo sa Kagurangnan na iligtas Niya man kami ta kami mga padaba mo. Mapupungaw kami, pero taw-an mo kami ning diit pang panahon nganing maako mi ang paghari mo ning magian sa samuyang boot asin puso. Kung haen ka man ngunyan, padaba kong singaki, sana maugma ka na… mag text ka pag aduman ka na nganing maisihan ming nakasampot ka na.


Monday, May 23, 2022, 3:52am\n1987, huring parte kan bulan nin Nobyembre, kan uminabot sa Bikol kaidto an bagyong nginaranan na Sisang. 270kph an patos na duros ni Sisang. Naglaog sya sa Matnog, Sorsogon, asin inagihan si kaintiruhan kan rehiyon Bikol. Dai nya minati an pagluway na minsan...\nSa huring bilang kan populasyon kan Bikol, taon 2015, uminabot sa halos 5.8-milyon an populasyon kan tawo sa anom na probinsya kan rehiyon. Medyo dakol, kun iisipon. Dai digdi kabali an nasisiguro kong milyon pa na mga Bikolano na nasa luwas kan satong rona, arog sako...\nPag naraot an sirâ\nDakol na mga bagay an naapresyar ko na saná kan nagkaedad na ako. Pag aki ka pa, dipisil maintindihan kan lumbod na pag-isip na may mga bagay na bakong marhay sa inot na ekspiryensya pero nagrarahay sa kahaluyan nin paggibo. Saro na digdi iyo an pagkakan nin mariguso...\nSi Ina sa luwas kan Bikol\nBilang sarong Bikolano, sarong Nagueño, asin sarong myembro kan simbahan Katoliko, dai maiibitaran na ako magin sarong deboto ni Ina, Nuestra Señora de Peñafrancia. Siring kan sakong mga ka-edad, puon kan makatapos ako nin high school, nagpuon na akong makiiba sa...\nAn sabi duman sa pelikulang Dangerous Liaisons “That which you cannot have, you cannot resist”. Kan si huring eleksyon, nag-abang na naman an mga tawo sa pagbutwa kan mga indibidwal na muyang magdalagan para sa mga elehidong posisyon kan gobyerno. Natural, yaon si mga...\nPa • rens pa • tri • ae /ˈparənz ˈpatri-ē,ˈpatri-ī/noun (Law) parens patriae the principle that the government, or any other authority, is regarded as the legal protector of citizens unable to protect themselves. May sarong pantyong sa sarong sadit na isla sa tahaw...


Pinagayagaya Ninda an Puso kan Saindang mga Magurang\nAn Torrengbantayan—Pag-aadalan na Edisyon | Enero 1, 2006\nBASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Pranses Rarotongan Romanian Samoan Setswana Shona Silozi Sinhala Slovak Slovenian Sranantongo Swahili Tagalog Thai Tsonga Turkish Ukrainian Urdu Vietnamese\n“AKI ko, kun an saimong puso nagin madonong, maggagayagaya man an sakong puso.” (Talinhaga 23:15) Tunay nanggad, an Kristianong mga magurang naggagayagaya kun an saindang mga aki nagkakaigwa nin diosnon na kadonongan. Kan Sabado, Setyembre 10, 2005, sarong internasyonal na grupo nin 6,859 katawo an nag-atender sa gradwasyon kan ika-119 klase kan Paadalan sa Biblia kan Watchtower sa Gilead. Napano nin paggayagaya an puso kan gabos, nangorogna an mga magurang kan 56 na naggradwar.\nSi David Walker, sarong haloy nang miembro kan pamilyang Bethel sa Estados Unidos, an nagbukas kan programa paagi sa odok sa pusong pamibi. Dangan pinonan kan tsirman, si David Splane kan Namamahalang Grupo kan Mga Saksi ni Jehova, an programa kan gradwasyon paagi sa pagsabi sa mga ama asin ina na idto: “Maninigo kamo sa samong mainit na komendasyon. An mga kualidad na nakultibar nindo sa saindong mga aking lalaki asin babae nagpahiro sa sainda na maglaog sa paglilingkod bilang misyonero.” An mga magurang na idto tibaad nahahadit, mantang an saindang mga aking lalaki asin babae madali nang magpasiring sa hararayong destino. Minsan siring, inasegurar giraray sinda ni Tugang na Splane: “Dai kamo maghadit sa saindong mga aki. Mapapangatamanan sinda ni Jehova nin orog nanggad kisa pangangataman nindo sa sainda.” Dangan sinabi nia: “Isipon nindo an marahay na magigibo kan saindong mga aking lalaki asin babae. An mga tawong nagdudusa makakakua nin tunay na karangahan sa kaenot-enote sa saindang buhay.”\nKun Paano Padagos na Makakatao nin Kagayagayahan sa Iba\nIinintrodusir kan tsirman an apat na ispiker. Enot, si Ralph Walls kan Komite kan Sangang Opisina sa Estados Unidos nagpahayag sa temang “Pagdanayon na Buklat an Saindong mga Mata.” Idinoon nia na an espirituwal na pagkabuta mas grabe pa ngani kisa sa pisikal na pagkabuta. An kongregasyon nin Laodicea kan enot na siglo nawaran kan espirituwal na pagheling. An mga Kristiano sa kongregasyon na iyan na mga buta sa espirituwal tinawan nin tabang, alagad pirme nang mas marahay na likayan an siring na pagkabuta paagi sa pagpapadanay na buklat kan satong espirituwal na mga mata. (Kapahayagan 3:14-18) An ispiker nagsabi: “Pagdanayon na buklat an saindong mga mata, asin mansayon an responsableng mga lalaki siring kan pagmansay sa sainda ni Jehova.” An mga magradwar maninigo na dai mahadit nin labi-labi kun may mga problema sa kongregasyon. Aram gabos iyan kan Kagurangnan na Jesu-Cristo. Seseguradohon nia na aasikasohon sa tamang panahon an mga bagay-bagay.\nSunod, sinimbag ni Samuel Herd kan Namamahalang Grupo an hapot na “Andam daw Kamo?” Kun paanong dinadara nin sarong biahero an mga gubing na kaipuhan nia, kaipuhan man kan mga magradwar na pirmeng isulog an mga kualidad kan bagong personalidad. Kaipuhan na igwa sinda kan pagmalasakit ni Jesus. Kan sabihan sia nin sarong daoton: “Kun boot mo sana, mapapalinig mo ako,” si Jesus nagsabi: “Boot ko. Luminig ka.” (Marcos 1:40-42) Dangan nagsabi an ispiker: “Kun talagang gusto nindong tabangan an mga tawo, mahanap kamo nin paagi na magibo iyan.” Sinasabihan kan Filipos 2:3 an mga Kristiano na ibilang “an iba na mas halangkaw.” Si Tugang na Herd nagsabi: “An pagigin may kababaan nin puso mas mahalaga kisa pagkaigwa nin kaaraman. An mga natatagboan nindo sa ministeryo asin an saindong mga tugang na lalaki asin babae sa kongregasyon makikinabang sa kaaraman nindo solamente kun kamo mapakumbaba.” Tinapos nia iyan paagi sa pagsabi na kun an mga magradwar padagos na masulog kan Kristianong pagkamoot, andam na sindang magbiahe pasiring sa saindang destino, na seguradong magigin mapanggana sa ngapit.—Colosas 3:14.\nPinukaw ni Mark Noumair, saro sa mga instruktor sa Gilead, an pag-antisipar paagi sa tema kan saiyang pahayag na, “Papagdadanayon daw Nindo Iyan?” An “iyan” nanonongod sa satong pagpasalamat sa karahayan ni Jehova. An Salmo 103:2 nagsasabi: “Omawa si Jehova, O kalag ko, asin dai mo paglingawan an gabos na saiyang ginibo.” An mga Israelita nagpaheling nin kadaihan nin pagpasalamat para sa mana na nagpangyari na magdanay sindang buhay, na inapod ninda iyan na “daing kuentang tinapay.” (Bilang 21:5) Sa paglihis nin panahon, an halaga kan mana dai nagbago, alagad an saindang pag-apresyar para dian nawara. An instruktor nagsabi: “Kun lilingawan nindo an mga ginibo ni Jehova asin totogotan nindo na magin ordinaryo na sana an saindong paglilingkod sa ibang nasyon, makakaapektar iyan sa pagmansay nindo sa gibohon na itinao sa saindo ni Jehova.” An Salmo 103:4 nagsasabi na si Jehova ‘nagkokorona saindo nin mamomoton na kabootan.’ An mga magradwar makakaeksperyensia kan mamomoton na kabootan nin Dios sa bago nindang mga kongregasyon.\nAn saro pang instruktor sa Gilead, si Lawrence Bowen, nagpahayag sa temang “Aabotan daw Kamo?” Sinabi nia na an mga miembro kan ika-119 klase sa Gilead maigot na nagsanay tanganing magin mapangganang mga misyonero. Alagad ngonyan kaipuhan nindang magdanay ki Jehova asin sa gibohon na itinao nia sa sainda. Sa Kapahayagan 14:1-4, an 144,000 ilinaladawan na “padagos na nagsusunod sa Kordero saen man sia magduman.” An gabos sa grupong iyan nagdadanay na maimbod ki Jehova asin sa saiyang Aki ano man an mga pagbalo sa sainda, asin naaabot ninda an saindang pasohan. “Ano man an mangyari, kita maimbod man na magdanay ki Jehova asin sa gibohon na itinao nia sa sato,” an sabi kan ispiker. Sa paggibo kaiyan, maeeksperyensiahan kan mga magradwar na “aabotan” sinda kan mga bendisyon ni Jehova.—Deuteronomio 28:2.\nPamumunga sa Saindang Paglilingkod\nKada katapusan kan semana durante kan kurso, nakikikabtang an mga estudyante sa ministeryo sa langtad. Sa pakikipag-olay sa sainda sa programa kan rehistrador kan paadalan na si Wallace Liverance, nagin risang-risa na sinda nagin mapanggana. Naghulit sinda kan maogmang bareta sa kisuerra sampulong lenguahe asin nakapoon nin dakol na pag-adal sa Biblia. An sarong mag-agom sa klase sa Gilead nakapoon nin pag-adal sa Biblia sa sarong lalaking Intsik. Pakalihis nin duwang pagdalaw, hinapot ninda sia kun ano an pagmate nia na namidbid nia si Jehova. Binuklat nia an saiyang Biblia asin ipinabasa nia sainda an Juan 17:3. An pagmate nia nasa dalan sia pasiring sa buhay.\nDangan ininterbio ni Anthony Morris kan Namamahalang Grupo an tolong tugang na naglilingkod sa mga Komite kan Sangang Opisina sa Côte d’Ivoire, Ecuador, asin Republika Dominikana. Inasegurar giraray kan mga tugang na ini an mga magradwar na inaantisipar kan mga Komite kan Sangang Opisina an pag-abot ninda asin tatabangan ninda sindang makaadaptar sa bago nindang mga destino.\nSunod, kinaolay ni Leonard Pearson kan pamilyang Bethel sa Estados Unidos an tolong miembro kan Komite kan Sangang Opisina, hale sa Papua New Guinea, Republika Demokratika nin Congo, asin Uganda. Inenkaminar kan mga tugang na ini an mga magradwar na magin lubos na okupado sa ministeryo sa langtad. Natabangan nin sarong misyonerong mag-agom na labing 21 taon na sa Congo an 60 katawo na magdusay asin magpabautismo. An mag-agom na iyan may 30 inaadalan sa Biblia ngonyan, asin 22 sa saindang mga inaadalan an nag-aatender na sa mga pagtiripon kan kongregasyon. Huli sa arog kaiyan kadakulang espirituwal na pag-aani, ngonyan an marahayon na panahon na maglingkod bilang misyonero.\nPagpatotoo na May Espiritu nin Pagkaapurado\nItinao ni Gerrit Lösch kan Namamahalang Grupo an pangultimong pahayag. An saiyang pinakatema iyo an “Pagtaram Manongod sa Dios Asin Pagpatotoo ki Jesus sa Aldaw kan Kagurangnan.” An mga termino sa Ingles na “witness” (patotoo), “witnesses” (mga saksi) asin “witnessing” (pagpapatotoo) minalataw nin 19 beses sa libro nin Kapahayagan. Sa siring, malinaw na sinasabi ni Jehova an manongod sa gibohon na ipinapagibo nia sa saiyang banwaan. Noarin niato itatao an siring na patotoo? Durante kan “aldaw kan Kagurangnan.” (Kapahayagan 1: 9, 10) An aldaw na iyan nagpoon kan 1914, nagpapadagos sagkod sa satong panahon, asin magpapadagos sagkod sa ngapit. Oyon sa Kapahayagan 14:6, 7, an gibohon na pagtaram manongod sa Dios sinusuportaran kan mga anghel. Ipinapaheling kan Kapahayagan 22:17 na an paninimbagan na pagdirehir sa gibohon na pagpatotoo ki Jesus ipinagkatiwala sa mga natatada kan linahidan na mga Kristiano. Alagad dapat niatong aprobetsaran an pribilehiong iyan ngonyan. Sa bersikulo 20, nakasurat na si Jesus nagsasabi: “Ako madatong sa madali.” Sinadol ni Tugang na Lösch an gabos na presente: “Mangapodan kamo sa mga tawo, ‘Madia, kumua kamo kan tubig nin buhay na daing bayad.’ Si Jesus madatong sa madali. Andam daw kita?”\nAn programa tinapos ni Fred Rusk, na naglingkod mismo bilang instruktor sa Paadalan sa Gilead sa laog nin 11 taon, paagi sa sarong pamibi nin pagpasalamat ki Jehova na nakatudok sa puso kan gabos na nag-atender. Angay na pagtatapos iyan sa aldaw na nagin sarong okasyon na may dakulang paggayagaya.\nBilang nin mga nasyon na irinepresentar: 10\nBilang nin mga nasyon na inasignaran: 25\nBilang nin mga estudyante: 56\nPromedyong edad: 32.5\nPromedyong taon sa katotoohan: 16.4\nPromedyong taon sa bilog na panahon na ministeryo: 12.1\nIka-119 Naggradwar na Klase kan Paadalan sa Biblia kan Watchtower sa Gilead\nI-share I-share Pinagayagaya Ninda an Puso kan Saindang mga Magurang\nKarahayan na Napapalibotan nin Karatan\nKun Paano Dadaogon nin Karahayan an Karatan\nAn Pagpadakula sa Walong Aki sa mga Dalan ni Jehova Nagin Sarong Kadepisilan Asin Kagayagayahan\n“An Tataramon sa Tamang Kapanahonan Kaiyan O Abaang Rahay!”\nGurano Karigon an Saindong Pagtitiwala sa Dios?\nAn Paghanap sa Katanosan Maprotehir sa Sato\nText Mga opsiyon sa pag-download AN TORRENGBANTAYAN—PAG-AADALAN NA EDISYON Enero 1, 2006\nI-share I-share AN TORRENGBANTAYAN—PAG-AADALAN NA EDISYON Enero 1, 2006\nAN TORRENGBANTAYAN—PAG-AADALAN NA EDISYON Enero 1, 2006


2 LGUs sa CSur na bagsak sa road-clearing pinapaliwanag\nAn central office kan Department of Interior and Local Government sa paagi ni Sekretaryo Eduardo Año iyo an ma-isyu nin Show Cause Orders sa mga lokal na gobierno na nagpalyar asin bagsak sa grado sa ginibong pag-evaluar sa pinapa-implementar na road clearing.\nSa Camarines Sur, sinabi ni DILG Provincial Director Melody Relucio ano man na oras ipapadara ni Sekretaryo Año an orden sa duwang lokal na gobierno digdi na bagsak sa road clearing na kinababalihan kan sadit na banwaan kan Gainza asin Pili na iyo an kabisera kan CamSur.\nSa dai mahahaloy marerecibe na kan LGUs Pili asin Gainza matapos kumfirmaron ni Usec Jonathan Malaya na pinadara na an Show Cause Orders sa 101 LGU kabale an duwang banwaan sa Camarines Sur.\nTinatawan sinda nin limang aldaw na magpaliwanag nin huli sa non-compliance sa memorandum order kan DILG central office asin mismo ni Presidente Rodrigo Duterte.\nAno man na aksyon contra sa mga non-compliance sa memorandum yaon na sa desisyon ni Sekretary Año. Sinabi pa kan DILG na magpapadagos an saindang trabajo mala ngani sa Deciembre 2019 magkakaigwa sinda nin quarterly validation sa road clearing kan mga LGU.\nDinagdag pa na an Ciudad nin Naga iyo sana sa mga ciudades sa Bicol an tinawan nin low compliance rating kan DILG validation team sa rehiyon cinco.\nPigpaliwanag man ni Alcalde Nelson Legacion kan magkaigwang aktuwal inspeksyon an DILG validation team na-notaran an mga lugar sa Panganiban Drive, commercial district I area na igwang mga nakagarahing vehiculo.\nAn gustong mangyari kan DILG malinig an tinampo sa agihan nin tawo asin sa trafico. Alagad segun sa jefe ejecutivo nangyari ini huli ta igwang ordinansa an City Hall na nagtutugot sa sinambit na lugar bilang parking area kaya nagbaba an saindang grabo na nagpako sana sa 75 por ciento.\nSaiya pang sinabi sa media na kun dai nagtugot an ciudad na maggarahe nin mga vehiculo sa centro ciertong magagadan an negosyo.\nDawa nakua sana an 75 por cientong grado an mahalaga padagos giraray an negosyo maging sa mga banking transaction kun iimplementar an bawal na paggarahe dakul an magkakapurondo asin dakulang epekto sa economia sa ciudad, sabi pa kan jefe ejecutivo.\nAnom sanang mga municipalidades sa CamSur an natawan nin high compliance rating mientras na an iba nasa medium compliance rating.